Αγία Παρασκευή. Η πυρακτωμένη περικεφαλαία, το κάψιμο της σάρκας, το καζάνι με την πίσσα, ο λάκκος με τα φίδια. Η διδασκαλία, τα θαύματα. 26 Ιουλίου – ΧΩΡΑ ΤΟΥ ΑΧΩΡΗΤΟΥ\nΑγία Παρασκευή. Η πυρακτωμένη περικεφαλαία, το κάψιμο της σάρκας, το καζάνι με την πίσσα, ο λάκκος με τα φίδια. Η διδασκαλία, τα θαύματα. 26 Ιουλίου\nΑυτοί όμως που σκορπούσαν σ’ όλο τον κόσμο αγάπη και χαρά, είχαν μια μεγάλη λύπη και πόνο στην δική τους καρδιά.Ποια ήταν η αιτία; Δεν τους είχε ακόμα χαρίσει ο Θεός το πιο μεγάλο δώρο που δίνει σ’ όλους εκείνους που ακολουθούν την ιερή πορεία του γάμου, ένα παιδί!\nΠολλές φορές δεν μπορούσαν να κρύψουν την θλίψη και τα δάκρυά τους. Δεν έχαναν όμως και την πίστη τους στο Θεό. Γι’ αυτό, με περισσότερες ελεημοσύνες και πιο πολλές προσευχές χτυπούσαν καθημερινά την πόρτα του ελέους του Θεού, ώστε να αξιωθούν και αυτοί να αποκτήσουν το κορυφαίο δώρο του Θεού στην οικογένεια, ένα μικρό αγγελάκι, ένα γλυκό παιδί. Μάλιστα Του υποσχέθηκαν πως θα το αφιέρωναν σ’ Αυτόν, για να δοξάζεται παντοτινά το άγιο όνομά Του.\nΟ Θεός, που δεν παραβλέπει ποτέ τις θερμές προσευχές των δούλων του, άκουσε και τις παρακλήσεις των ευσεβών χριστιανών, του Αγάθωνα και της Πολιτείας και τους χάρισε ένα χαριτωμένο μωρό. Ένα πανέμορφο αγγελάκι, που επρόκειτο κατόπιν με την αγιασμένη του ζωή να γίνει φως και οδηγός σε αναρίθμητο πλήθος ανθρώπων.\nΉταν ημέρα Παρασκευή του έτους 117 μ.Χ. όταν γέννησε η ευσεβής Πολιτεία την αγία μας, γι’ αυτό και όταν την βάφτισαν της έδωσαν το όνομα Παρασκευή. Αυτοκράτορας τότε της Ρώμης ήταν ο Αδριανός.\nΑΠΟ ΜΙΚΡΗ ΖΕΙ ΑΓΙΑΣΜΕΝΑ\nΑπό μικρό κοριτσάκι ακόμα ξεχώριζε η Παρασκευή από τα υπόλοιπα κορίτσια του τόπου της. Ήταν τόσο όμορφη στο σώμα και τόσο χαριτωμένη στη ψυχή, που σου έδινε την αίσθηση ότι ήταν ένας άγγελος που κατέβηκε από τον Ουρανό στη γη.\nΑπλή και σεμνή στους τρόπους, ευγενική στο χαρακτήρα, καλοσυνάτη στη ψυχή, φιλάνθρωπη στην καρδιά, γεμάτη πίστη και αγάπη στο Θεό, έμοιαζε σαν ένα μοναδικό πανέμορφο λουλούδι, που πλημμύριζε με το μεθυστικό άρωμα των αρετών της όχι μόνο το δικό της σπίτι αλλά και όσους την συναναστρεφόταν.\nΩραιότητα και εξυπνάδα, τα δύο αυτά ουράνια χαρίσματα, προκαλούσαν την προσοχή όλων. Με μια ασυνήθιστη για παιδιά ωριμότητα απέφευγε επιμελώς ότι θα μπορούσε να βλάψει την ψυχή της και να πικράνει τον Θεό της. Καθισμένη πότε στα γόνατα του αγαπημένου της πατέρα και πότε χωμένη στην ζεστή αγκαλιά της ευσεβούς μητέρας της, άκουγε με πολύ προσοχή τις ιστορίες που της έλεγαν από τη ζωή του Κυρίου μας Ιησού.\nΤόσο πολύ γοητευόταν από τις υπέροχες διηγήσεις των θαυμάτων του Κυρίου μας και τις υπέροχες διδασκαλίες Του, που σε λίγο χρονικό διάστημα, τις ήξερε σχεδόν όλες απ’ έξω. Η χαρά της ήταν απερίγραπτη όταν της δινόταν η ευκαιρία να διηγηθεί με τη σειρά της σε άλλους και στις φίλες της αυτά που της διάβαζαν από το ιερό Ευαγγέλιο οι αγαπημένοι της γονείς.\nΜε πρωτοφανή ενθουσιασμό αλλά και εμφανή την μεγάλη αγάπη που έκρυβε μέσα στην καρδιά της για τον πολυαγαπημένο της Ιησού, η μικρούλα Παρασκευή συγκινούσε και γοήτευε με τα λόγια της όποιον την άκουγε. Έκανε τον κάθε ακροατή της να θέλει και αυτός να γνωρίσει περισσότερο τον Κύριό της και να Τον αγαπήσει πολύ, όπως και αυτή.\nΣτο σχολείο της ξεχώριζε όχι μόνο για την εξυπνάδα της αλλά και για την φρόνιμη συμπεριφορά της. Απέφευγε με επιμέλεια να μολύνει το στόμα της με άπρεπα λόγια και το σώμα της με άσεμνες πράξεις, τόσο συνήθεις στους ειδωλολάτρες συμμαθητές της.\nΜε βαθιά λύπη στην καρδιά άκουγε στο σχολείο της, στο μάθημα των θρησκευτικών, τις διηγήσεις για τους ψεύτικους θεούς της Ρώμης. Και μέσα στο μικρό και σοφό μυαλουδάκι της δεν μπορούσε να κατανοήσει πως μπορούσαν οι άνθρωποι να πιστεύουν, να λατρεύουν και να ακολουθούν μια τόσο επαίσχυντη θρησκεία, που οι θεοί της δεν έκαναν τίποτε άλλο από το να προβάλλουν και να διδάσκουν ό,τι ψεύτικο και ανήθικο, που καταστρέφει την πραγματική χαρά και ευτυχία του ανθρώπου.\nΜε απορία και έκπληξη άκουγε π.χ. να λατρεύουν στο πρόσωπο του θεού Δία τον εγωισμό, την ψευτιά και την πονηριά. Στο πρόσωπο της θεάς γυναίκας του, της Ήρας, τις συζυγικές απάτες. Στο πρόσωπο του Διόνυσου το μεθύσι. Στο πρόσωπο του Άρη τον πόλεμο και το φόνο και στο πρόσωπο της Αφροδίτης την ανηθικότητα και την ακολασία. Να φανταστεί κανείς πως μόνο στην αρχαία Κόρινθο υπήρχαν στο ναό της Αφροδίτης χίλιες «ιερόδουλες» που υπηρετούσαν δήθεν τη θεά με την ανήθικη ζωή τους.\nΜπορούσαν οι ειδωλολάτρες να ζουν με κάθε αμαρτία και ανηθικότητα, ακολουθώντας το παράδειγμα των ψεύτικων θεών τους, πιστεύοντας ότι έτσι θα είναι αρεστοί στους θεούς τους.\nΌλες αυτές οι ειδωλολατρικές διδασκαλίες έκαναν τη μικρή μας αγία να αγαπάει ακόμα περισσότερο τον Κύριό μας Ιησού και το άγιο Ευαγγέλιό Του. Τη τεράστια διαφορά στη διδασκαλία των δύο θρησκειών!\nΗ μια, η ειδωλολατρική, δίδασκε έκλυτο βίο, απάτη, ψέμα, βία και ανηθικότητα, μια ζωή γεμάτη άγχος και θλίψη. Ενώ η δική της θρησκεία, του αγαπημένου της Ιησού, δίδασκε αγάπη, αλήθεια, ηθική ζωή, ευγένεια, καλοσύνη, φιλανθρωπία αλλά και κάθε αρετή, μέσα στην οποία ο κάθε άνθρωπος μπορεί να ζει με πραγματική ευτυχία.\nΠόσο θα ήθελε να κηρύξει σ’ όλο τον κόσμο τον αγαπημένο της Κύριο για να γνωρίσουν όλοι οι άνθρωποι το μεγαλείο της χαράς και της ειρήνης που χαρίζει η χριστιανική θρησκεία. Η επιθυμία της αυτή, μέρα με τη μέρα μεγάλωνε και ρίζωνε βαθιά μέσα στην ψυχή της.\nΟ Κύριος που έβλεπε και παρακολουθούσε την αγαπημένη του κόρη με τις κρυφές αγίες της επιθυμίες, την ευλογούσε και κάθε μέρα που περνούσε την γέμιζε με όλο και περισσότερα χαρίσματα. Ετοίμαζε έτσι σιγά – σιγά την μελλοντική ιεραπόστολό Του.\nΑΓΩΝΙΖΕΤΑΙ ΚΑΤΑ ΤΩΝ ΠΑΘΩΝ\nΗ αγία μας, λες και καταλάβαινε αυτό για το οποίο την προετοίμαζε ο πολυαγαπημένος Κύριός της και όλο και πιο πολύ αγωνιζόταν μυστικά στο ευλογημένο σπιτάκι της, μαζί με τους ευσεβείς γονείς της. Αγωνιζόταν με σθένος εναντίον των τριών μεγάλων κακών που χρησιμοποιεί σαν όπλα ο σατανάς για να καταδυναστεύει τους ανθρώπους. Της φιλαργυρίας, της φιλοδοξίας και της φιληδονίας. Την φιλαργυρία, την αγάπη δηλαδή στα χρήματα και στον πλούτο, την πολεμούσε με τις πολλές ελεημοσύνες και φιλανθρωπίες που έκανε.\nΦωτεινό παράδειγμα είχε εξάλλου τους αγαπημένους της γονείς που είχαν μετατρέψει το σπίτι τους σε λιμάνι αγάπης και θαλπωρής για τον κάθε ανήμπορο και φτωχό περαστικό. Ποιος πεινούσε και δεν εύρισκε λίγο ζεστό φαγητό στο φιλόξενο σπίτι του Αγάθωνα; Ποια χήρα πικραμένη, που δεν είχε να ντύσει τα ορφανά της, έφθανε στο σπίτι της Πολιτείας και δεν θα έπαιρνε τα δώρα της αγάπης από την ευσεβή μητέρα της αγίας μας; Όλοι μικροί και μεγάλοι αγαπούσαν το σπίτι αυτό του Αγάθωνα και της Πολιτείας γιατί ήταν, όπως όλοι ομολογούσαν, το σπίτι της αγάπης και της συμπόνιας.\nΜέσα σε ένα τέτοιο σπίτι και με τέτοια φωτεινά παραδείγματα γονιών μεγάλωσε η αγία μας. Όχι μόνο ακολούθησε τα βήματα των γονιών της αλλά και τους ξεπέρασε σε ελεημοσύνες και αγαθοεργίες. Σαν άγγελος φωτεινός σκορπούσε στο πέρασμά του, εκτός από τις ελεημοσύνες και την αισιοδοξία στις καρδιές των δυστυχισμένων ανθρώπων.\nΜε τα γλυκά της λόγια γαλήνευε τους απεγνωσμένους και με το ζεστό χαμόγελό της ξαναζωντάνευε τη χαρά στα χείλη των πικραμένων. Η παρουσία της λες και έφερνε την άνοιξη στις χειμωνιάτικες από τα βάσανα ψυχές. Η ίδια όχι μόνο ασκούσε την ελεημοσύνη στον πιο ψηλό βαθμό της αλλά και προκαλούσε τις φιλενάδες της να το κάνουν και αυτές σαν τη μέγιστη χαρά της ψυχής.\nΜια άλλη μεγάλη αρετή που αγαπούσε επίσης πάρα πολύ η αγία μας ήταν και η ταπείνωση. Την θεωρούσε το ωραιότερο κόσμημα της ψυχής. Ήταν το ουράνιο αντίδοτο στον πόλεμο κατά της φιλοδοξίας. Ένα πάθος ολέθριο και σατανικό, ικανό να σε κρημνίσει από τον Ουρανό εις τον άδη. Αυτό ήταν εξάλλου εκείνο που γκρέμισε τον πρώην αρχάγγελο του Θεού, τον Εωσφόρο, από τον Ουρανό και τον έκανε διάβολο.\nΗ αγία μας αγωνιζόταν με πολλές προσευχές και νηστείες να ξεριζώσει μέσα από την ψυχή της κάθε είδος εγωισμού, υπερηφάνειας και φιλοδοξίας. Ήξερε ότι ο πόλεμος αυτός δεν ήταν καθόλου εύκολος, γιατί όλοι οι άνθρωποι φέρνουμε μέσα μας έντονα τα σημάδια της αυταρέσκειας και του εγώ μας.\nΠροσπαθούσε σαν κοπέλα να ντύνεται απλά και σεμνά, για να μη προκαλεί το σκανδαλισμό των παλικαριών, μια συνήθεια πολύ συνηθισμένη στα κορίτσια της εποχής της. Αντί για φτιασίδια, αρώματα, σκουλαρίκια και άλλα γυναικεία τεχνάσματα που προβάλουν με τεχνικό τρόπο την κοριτσίστικη ομορφιά, αυτή στολιζόταν με τα πιο όμορφα φυσικά δώρα του Θεού.\nΗ σεμνότητα και η αγνότητα έδιναν στο πρόσωπό της την πιο αγγελική μορφή. Τα χαριτωμένα και καθαρά από κάθε ανοησία λόγια της σκορπούσαν μεθυστικό άρωμα που χαιρόσουν να την ακούς. Οι ευγενικοί τρόποι συμπεριφοράς της, στολισμένοι με τα ωραιότερα άνθη των αρετών, που καλλιεργούσε με επιμέλεια, την έκαναν να μοιάζει με μοναδικό γυναικείο πρότυπο, που θα μπορούσε κάθε κοπέλα να ονειρεύεται.\nΠολλές οικογένειες επιθυμούσαν να την έχουν για δική τους θυγατέρα ή νύμφη τους και γυναίκα των αγοριών τους. Πολλά προξενιά της έγιναν από μεγάλες και επιφανείς οικογένειες. Η ίδια όμως δεν είχε αφήσει την καρδιά της σε κανένα από τα παλικάρια που την ζητούσαν σε γάμο, γιατί μέσα στην καρδιά της μια άλλη μεγάλη αγάπη είχε κερδίσει όλη της την ύπαρξη. Ήταν ο θεϊκός έρωτας στον πολυαγαπημένο της Ιησού, που σαν πύρινη λάβα έβγαινε μέσα από το ηφαίστειο της παιδικής καρδιάς της.\nΜάταια ο δαίμονας αγωνιζόταν να την ρίξει στο φλογερό καμίνι της φιληδονίας, του άκρατου δηλαδή πάθους της ακολασίας. Μάταια προσπαθούσε ο σατανάς να της παρουσιάζει τις ποικίλες χαρές και ηδονές του κόσμου. Η φωτιά που έκαιγε μέσα της για την αγάπη στο Χριστό, ήταν τόσο δυνατή και τόσο πολύ μεγάλη, που η σατανική δύναμη των ηδονών που έσπερνε μέσα της ο δαίμονας είχε αποδυναμωθεί και εκμηδενιστεί.\nΑν άνοιγες την καρδιά της, δεν θα μπορούσες να δεις τίποτε άλλο χαραγμένο μέσα σ’ αυτήν, εκτός από ένα όνομα και μια μορφή. Αυτήν του πολυαγαπημένου της Νυμφίου και Λυτρωτή. Του γλυκύτατου Θεού και Σωτήρα, του Κυρίου ημών Ιησού Χριστού.\nΟι πιο ωραίες στιγμές της ζωής της ήταν εκείνες που μόνη μέσα στην ησυχία του δωματίου της σήκωνε τα μάτια της ψυχής της στον Ουρανό και μιλούσε ώρες πολλές με την μοναδική λατρευτή αγάπη της καρδιάς της, τον πολυαγαπημένο της Ιησού. Γινόταν τότε όλη μια φλόγα, μια πύρινη στήλη αγάπης και λατρείας στον αληθινό Θεό. Ο Θεός άκουγε την προσευχή της αγαπημένης του κόρης και την ευλογούσε, γεμίζοντας την ψυχή της με πλούσια Ουράνια χαρίσματα.\nΕκείνη, βλέποντας την άπειρη αγάπη και το έλεος του Θεού, δεν μπορούσε να συγκρατήσει τα μάτια της, που άφηναν πλούσια τις υδάτινες δροσοσταλίδες να κυλούν ασταμάτητα στα ροδαλά μαγουλά της.\nΗ ΑΓΙΑ ΜΕΝΕΙ ΟΡΦΑΝΗ\nΌταν η αγία μας έγινε είκοσι χρονών, μια μεγάλη λύπη και ένας τρομερός πόνος σημάδεψε τη ζωή της. Πεθαίνουν οι γονείς της, οι οποίοι ήταν ήδη μεγάλης ηλικίας, και μένει μόνη στο σπίτι χωρίς το στήριγμα και την προστασία των ευσεβών γονιών της, αλλά με μια τεράστια περιουσία και πλούτη πολλά στα χέρια της.\nΗ αγία μας πένθησε τους γονείς της με δάκρυα πολλά, γιατί γι’ αυτήν δεν ήταν απλώς σαρκικοί γονείς αλλά και πνευματικοί γονείς που την οδήγησαν με τα λόγια και τα έργα τους στον αληθινό δρόμο της ευσεβείας και της αγάπης του Θεού.\nΈπειτα, για πολλές μέρες, με νηστείες και προσευχές, παρακαλούσε τον Θεό, τον μοναδικό πλέον γι’ αυτήν Προστάτη και Οδηγό, να της δείξει ποιο είναι το θέλημά Του, για να το εφαρμόσει πιστά. Και ο Θεός έδειξε στη μικρή μας αγία τι έπρεπε να κάνει από τώρα και στο εξής.\nΗ αγία μας ήταν πανευτυχής που ο αγαπημένος της Ιησούς την ήθελε αποκλειστικά δική Του, αφιερωμένη πλήρως στο έργο της σωτηρίας των ψυχών, για τις οποίες ο ίδιος έχυσε το πανάγιο αίμα Του.\nΑμέσως πούλησε την τεράστια περιουσία της και μοίρασε τα χρήματα της σε όσους είχαν ανάγκη βοηθείας. Έδωσε σε φτωχούς, σε χήρες, σε ορφανά, σε αρρώστους, σε τυφλούς και αναπήρους και γενικά σε όσους είχαν απόλυτη ανάγκη επιβίωσης ή θεραπείας. Έδωσε ένα μεγάλο ποσό στην Εκκλησία για το μεγάλο φιλανθρωπικό έργο της και ενίσχυσε οικονομικά όλες εκείνες τις οικογένειες των αγίων μαρτύρων, που ο μαρτυρικός θάνατός τους στέρησε από την οικογένειά τους και αυτά ακόμη τα απαραίτητα προς το ζην.\nΤέλος, με τα υπόλοιπα χρήματα στήριξε έναν Παρθενώνα, μέσα στον οποίο ζούσαν με προσευχές και ελεημοσύνες αγνές κοπέλες που είχαν τάξει τον εαυτόν τους να υπηρετούν μόνο τον Θεό, είτε με προσευχές και ελεημοσύνες, είτε πάλι, όποτε ήταν δυνατόν, διδάσκοντας και κατηχώντας Εβραίους και ειδωλολάτρες στην αληθινή πίστη του Χριστού.\nΌλες αυτές οι κοπέλες, ενώ ήταν από διαφορετικά σπίτια, ζούσαν όλες σαν αδελφές με αγάπη και ταπείνωση σε μια πρώτη μορφή κοινοβιακής ζωής μοναστηριού. Με καθημερινές προσευχές και πνευματικά αναγνώσματα από την αγία Γραφή, έθρεφαν τις ψυχές τους με ουράνια τροφή.\nΣ’ αυτόν τον Παρθενώνα πήγε στην αρχή και έμεινε για μεγάλο χρονικό διάστημα η αγία μας Παρασκευή. Εκεί, συντροφιά με τις υπόλοιπες άγιες νεαρές κοπελίτσες, ασκήθηκε περισσότερο στις διάφορες αρετές και έγινε μοναδικό πρότυπο για μίμηση. Κάθε μέρα αγωνιζόταν με νηστείες, προσευχές και ανυπόκριτη αγάπη προς όλους, στο πνευματικό στάδιο των αρετών και ο Θεός, που έβλεπε τους ιερούς αγώνες του παιδιού Του, στόλιζε την ψυχή της με τα πολύτιμα πετράδια των θείων χαρισμάτων.\nΑποφασισμένη να αφήσει όλο τον εαυτό της στα χέρια του αγαπημένου της δεν έκανε ποτέ τίποτε αν δεν ήξερε πρώτα πως αυτό θα ευχαριστούσε τον πολυαγαπημένο της Ιησού. Ζούσε και ανάπνεε μόνο για Εκείνον. Όποτε έπρεπε να πει κάτι, μόνο γι’ Αυτόν μιλούσε. Η παρουσία της δημιουργούσε σ’ όλους ένα γλυκό αίσθημα χαράς και ειρήνης, ένα ανεξήγητο αίσθημα της παρουσίας του Θεού. Αν και νήστευε πολύ και για πολλές μέρες, εν τούτοις το σώμα της δεν εξασθενούσε και το γλυκό πρόσωπό της έλαμπε σαν άγγελος εξ Ουρανού. Ήταν αρκετό καμιά φορά και μόνο να την κοιτάς, για να ηρεμείς και να γαληνεύεις από τα βάσανα της ζωής.\nΟ Ιησούς είχε στολίσει το παιδί του, την μικρή μας αγία Παρασκευή με πλούσια θεία χαρίσματα και πολλές ευλογίες. Ήδη την είχε ετοιμάσει για το μεγάλο έργο που της είχε αναθέσει. Έπρεπε τώρα να κηρύξει το άγιο Ευαγγέλιο Του παντού, για να γνωρίσουν όλοι οι άνθρωποι το μεγαλείο της θείας Ευσπλαχνίας Του.\nΓλυκοχάραζε η αυγή όταν άνοιξε η πόρτα του Παρθενώνα για να βγει απ’ αυτόν η αγία μας και να ξεκινήσει το μεγάλο ιεραποστολικό της έργο.\nΉξερε πως το έργο αυτό ήταν δύσκολο και επικίνδυνο. Όχι μόνο έπρεπε να αντιμετωπίσει τους πάσης φύσεως κινδύνους που επισύρει η κοριτσίστικη αλλά και γενικά η γυναικεία φύση, που την ήθελαν τα έθιμα της εποχή της να είναι κλεισμένες στα σπίτια και να μη γυρίζουν μόνες έξω, αλλά και γιατί έπρεπε να αντιμετωπίσει το μίσος των ειδωλολατρών και την μεγάλη έχθρα που είχαν κατά των Χριστιανών.\nΗ αγία μας, όμως, οπλισμένη με τη βαθιά πίστη στο Χριστό και την μεγάλη αγάπη που Του είχε, δεν δίστασε να παραβλέψει όλους αυτούς τους κινδύνους και με απόφαση ακόμα να μαρτυρήσει γι’ Αυτόν, ξεκίνησε το ύψιστο έργο της διάδοσης του Λόγου του Θεού και της σωτηρίας των ανθρώπων.\nΕίναι άξιο όχι μόνο απορίας αλλά και προσοχής, πως ο Θεός έστελνε στον αγρό του Ευαγγελικού κηρύγματος μια μικρή και από τη γυναικεία φύση αδύναμη κοπέλα, για να μεταφέρει στους σκληροτράχηλους ειδωλολάτρες το Ουράνιο μήνυμα της Ευαγγελικής Αγάπης και Αλήθειας.\nΜε μόνη συντροφιά την απέραντη γλυκιά αγάπη στο Χριστό, περιόδευσε πόλεις και χωριά, κηρύττοντας παντού τις ευαγγελικές αλήθειες. Πλημμυρισμένη από τη θεία Χάρη έπιανε συζητήσεις ακόμα και με σοφούς και φιλοσόφους, για φιλοσοφικά και θρησκευτικά θέματα και κατόρθωνε με τη φώτιση του Θεού να τους φέρνει κοντά στο Χριστό. Οι άνθρωποι, γοητευμένοι από τη δύναμη και τη χάρη των λόγων της, άφηναν τη ψεύτικη θρησκεία των ειδώλων και πίστευαν στη νέα θρησκεία.\nΑυτό όμως που προκαλούσε μεγάλη εντύπωση στους ειδωλολάτρες ήταν η δύναμη της προσευχής της στον αγαπημένο Σωτήρα και Λυτρωτή της, με την οποία έκανε πολλά θαύματα. Γιάτρευε τυφλούς, θεράπευε κωφούς και αναπήρους και έδινε την υγεία στους αρρώστους. Ακόμα και νεκρούς ανέστησε με την θερμή προσευχή της, προκαλώντας έτσι τον θαυμασμό των ειδωλολατρών για την δύναμη της νέας πίστης.\nΜΠΡΟΣΤΑ ΣΤΟ ΒΑΣΙΛΙΑ\nΗ αγία Παρασκευή δεν διδάσκει το Ευαγγέλιο μόνο στους ειδωλολάτρες, αλλά και σε πολλούς Εβραίους, τους οποίους πείθει με αγιογραφικές αποδείξεις ότι ο Χριστός ήταν Αυτός που προφήτευσαν οι προφήτες τους, δηλαδή ο αναμενόμενος Μεσσίας.\nΦωτισμένη από το Θεό, τους αναλύει την Παλαιά Διαθήκη με τέτοια σοφία και πειθώ που κάνει πολλούς Εβραίους να ασπαστούν τον Χριστιανισμό.\nΑυτό βέβαια εξοργίζει πολύ τους προεστούς των Ιουδαίων και τους Ραβίνους οι οποίοι σε συνεργασία με φανατικούς ειδωλολάτρες ψάχνουν να βρουν τρόπο να σταματήσουν το κήρυγμα της αγίας μας.\nΤην περίοδο αυτή που η αγία μας οργώνει στην κυριολεξία τις πόλεις και τα χωριά κηρύττοντας την αληθινή πίστη στο Χριστό, αυτοκράτορας της Ρώμης είναι ο Αντωνίνος, ο επικαλούμενος «Ευσεβής» ο οποίος διαδέχτηκε το 138 μ.Χ. τον αυτοκράτορα Ανδριανό.\nΜια μέρα λοιπόν, όλοι αυτοί οι εχθροί του Χριστού και της αγίας Παρασκευής, παρουσιάζονται στον αυτοκράτορα Αντωνίνο και του λένε:\n– Ένδοξε βασιλιά μας, όλοι εμείς εδώ είμαστε πιστοί και νομοταγείς πολίτες της βασιλείας σου και υπακούμε πρόθυμα τις εντολές και τα προστάγματά σου. Υπάρχει όμως μια γυναίκα που τη λένε Παρασκευή η οποία όχι μόνο δεν σέβεται τους νόμους αλλά και κηρύττει δημόσια έναν άλλο βασιλιά και Θεό, εκτός από σένα, κάποιον Ιησού, τον οποίον οι πατέρες μας και ο Ρωμαίος διοικητής καταδίκασαν και σταύρωσαν ως ψεύτη και λαοπλάνο. Αυτή η γυναίκα λέει στο λαό, ότι Αυτός είναι ο μόνος αληθινός Θεός και ότι οι θεοί που προσκυνάς εσύ είναι ψεύτικοι.\nΜόλις τα άκουσε αυτά ο βασιλιάς Αντωνίνος, θύμωσε πολύ και διέταξε να την συλλάβουν αμέσως και να την οδηγήσουν μπροστά του. Έτσι και έγινε. Μόλις όμως αυτός αντίκρισε την αγία μας, τα έχασε από έκπληξη και θαυμασμό. Ήταν τόση η ομορφιά και η ωραιότητα της αγίας μας, που νόμισε πως είχε μπροστά του κάποια θεά του Ολύμπου ή κάποια νεράιδα των παραμυθιών. Γι’ αυτό και άρχισε με γλυκά λόγια να της μιλά και να της λέει:\n– Άκουσε, Παρασκευή, βλέπω ότι οι θεοί σε αγαπούν πολύ, γι’ αυτό και σε στόλισαν με υπερβολική ομορφιά. Δεν πιστεύω όμως εσύ να είσαι αχάριστη και να μη θέλεις να τους ευχαριστήσεις από ευγνωμοσύνη! Έχω ακούσει πολλά για την εξυπνάδα που σε διακρίνει, ώστε ακόμα και πολλοί δικοί μας σοφοί να σε παραδέχονται και να αναγνωρίζουν τη σύνεση και τη σοφία με την οποία οι μεγάλοι μας θεοί σε προίκισαν. Εγώ, εκτιμώντας τα πολλά χαρίσματα και την ομορφιά σου, θέλω να σε γεμίσω με πολλά δώρα και να σε τιμήσω δίνοντας σου, αν θέλεις, τον πιο όμορφο και τον πιο πλούσιο άρχοντα ή αξιωματικό για άντρα σου.\n– Άκουσε και συ βασιλιά, τα λόγια που έχω να σου πω, για να μάθεις καλά ποιον η καρδιά μου αγαπά μοναδικά και ποιον Θεό πιστεύει και λατρεύει. Εγώ μόνο τον Έναν και αληθινό Θεό πιστεύω και λατρεύω. Αυτόν, που από την αγάπη Του για μας άφησε τον Ουρανό και ήρθε σαν άνθρωπος ταπεινός να ζήσει ανάμεσά μας. Αυτόν, που ήρθε στη γη τον κόσμο να φωτίσει, ώστε την πλάνη της κακίας να απαρνηθεί και τον δρόμο της Αγάπης να ακολουθεί. Αυτόν, που στο πέρασμά του σκορπούσε τη χαρά και τη γαλήνη και εύρισκε μέσα στη ζεστή Του αγκαλιά ο κάθε αμαρτωλός ευσπλαχνία, έλεος και ειρήνη. Αυτόν, που με μόνο μια κουβέντα θεράπευε τα πλήθη των αρρώστων και ανάσταινε νεκρούς. Αυτόν, που με τα γλυκά του θεϊκά λόγια έδιωχνε από τους αμαρτωλούς την απελπισία και τους γέμιζε με ουρανόσταλτη αισιοδοξία. Αυτόν, που η καρδιά μου αγαπά τόσο πολύ, ώστε και στο θάνατο είμαι έτοιμη να πάω, για να μην Τον χάσω. Αυτόν, που και συ βασιλιά μου αν θα γνωρίσεις, να είσαι σίγουρος πως άλλον θεό, εκτός απ’ Αυτόν, δεν θα θέλεις να υπηρετήσεις.\nΑυτά και άλλα τόσα έλεγε, πλημμυρισμένη από το θεϊκό έρωτα στο Χριστό η αγία μας, που ο βασιλιάς και οι υπόλοιποι άρχοντες δίπλα του που την άκουγαν, φαινόντουσαν σαν υπνωτισμένοι από τη χάρη και την ευγλωττία των λόγων της.\nΜάλιστα, για λίγα λεπτά επικράτησε άκρα σιωπή, λες και δεν είχε ο βασιλιάς τι να πει μπροστά σ’ αυτό το χείμαρρο της χαριτωμένης και πειστικής ομιλίας της.\nΈπρεπε να επέμβει ένας φανατικός ειδωλολάτρης κατήγορος, για να επαναφέρει τη συζήτηση στη σκληρή πραγματικότητα.\n– Δεν μπορεί, ένδοξε βασιλιά μου, μια νεαρή χριστιανή να παρακούει τις βασιλικές εντολές σου και να αρνείται να λατρέψει τους αθάνατους θεούς μας.\n– Ναι, Παρασκευή, νομίζω πως καταχράστηκες την υπομονή και την ανοχή μου και εκτράπηκες σε βλάσφημες και απαράδεκτες απόψεις που προσβάλουν και το ήθος σου αλλά και τον βασιλιά σου. Ελπίζω να αντιλαμβάνεσαι πως τα λόγια σου αυτά είναι μεγάλες προσβολές κατά του βασιλιά σου και των εντολών του και επισύρουν βαριές τιμωρίες και φοβερά βασανιστήρια. Τέτοια, που και ο πιο σκληροτράχηλος άνδρας δεν μπορεί να αντέξει και πεθαίνει. Εσύ αυτό θέλεις και επιδιώκεις; Να πεθάνεις πάνω στο άνθος της ηλικίας σου και της ομορφιάς σου; Τώρα που όλοι οι δρόμοι και οι χαρές της γης είναι μπροστά σου και σε φωνάζουν να τις χαρείς; Γι’ αυτό, σκέψου λογικά και έλα να θυσιάσεις στους αθάνατους θεούς μας.\n– Ποιος λογικός άνθρωπος, βασιλιά μου, θα μπορούσε να πιστέψει και να λατρέψει για θεούς, ανύπαρκτα πρόσωπα των οποίων η ανήθικη ζωή και οι διδασκαλίες θα έκαναν τον κάθε σοβαρό και συνετό άνθρωπο να ντρέπεται και να τους αποδοκιμάζει; Πως μου ζητάς ν’ αφήσω την πίστη στον ένα και αληθινό Θεό, τον Δημιουργό όλου του κόσμου, που με την υπέροχη διδασκαλία της αγάπης, της καλοσύνης, της ηθικής ζωής δίνει πραγματική χαρά και ευτυχία στη ζωή μας και να ακολουθήσω ψεύτικους θεούς σαν το Δία με τον εγωισμό και τα πονηρά τεχνάσματά του, την Ήρα με τις συζυγικές απάτες, τον Διόνυσο με τα μεθύσια και ξέφρενα άσεμνα ξεφαντώματα, την Αφροδίτη με την φημισμένη ανήθικη ζωή, τον Άρη με τους πολέμους και γενικά όλους αυτούς τους θεούς που οδήγησαν τον κόσμο μας μέσα στον ατέρμονα δρόμο μιας παράλογης βίας, μίσους, δυστυχίας και κακίας; Εγώ θα σε προέτρεπα, βασιλιά μου, να εγκαταλείψεις και συ την ψεύτικη θρησκεία των δαιμόνων και να γνωρίσεις το μεγαλείο της υπέροχης νέας πίστης των Χριστιανών!\nΤα λόγια αυτά της Παρασκευής πλήγωσαν βαθιά τον εγωισμό του βασιλιά Αντωνίνου, που είδε μια νεαρή χριστιανή όχι μόνο να αντιστέκεται στα βασιλικά του διατάγματα, πράγμα πρωτόγνωρο για τα αυστηρά Ρωμαϊκά έθιμα, αλλά και να ξευτελίζει με πειθώ την επίσημη θρησκεία του Κράτους του. Είδε στα μάτια όλων των αρχόντων που τον περιστοίχιζαν την οργή και την αγανάκτηση τους γι’ αυτά που με ρητορική δεινότητα είπε η Παρασκευή και, για να μη ταπεινωθεί περισσότερο μπροστά τους, αποφάσισε να δράσει αμέσως αυστηρά κατά της νεαρής Χριστιανής.\n– Άκουσε νεαρή αυθάδης. Αρκετά σε ανέχτηκα και είπες όλα αυτά τα βλάσφημα κατά των ένδοξων θεών μας. Αυτή τη στιγμή σε διατάζω να ζητήσεις συγνώμη από τους ένδοξους θεούς μας για όλα αυτά τα κακά που τόλμησες να εκστομίσεις εναντίον τους και σαν δείγμα μετανοίας να θυμιάσεις τα ένδοξα αγάλματά τους. Διαφορετικά, βασανιστήρια σκληρά και φοβερά σε περιμένουν, που θα ταπεινώσουν το χριστιανικό σου εγωισμό.\nΤότε η αγία μας, περιχαρής που για την αγάπη της στον γλυκύ Βασιλιά της καρδιάς της, τον πολυαγαπημένο της Ιησού, θα αξιωνόταν να μαρτυρήσει, με θάρρος φανταστικό και ασύγκριτη δύναμη πίστης γυρνά στο βασιλιά και τους λοιπούς άρχοντες και τους λέει:\n– Μη νομίζεις βασιλιά, ότι με τις κολακείες σου και τις απειλές σου θα αρνηθώ εγώ ποτέ τον γλυκύτατο μου βασιλιά Χριστό. Διότι δεν υπάρχει κανένα βάσανο και καμιά τιμωρία, που να με χωρίσει από την αγάπη Του. Γι’ αυτό, ό,τι είναι να κάνεις να το κάνεις το γρηγορότερο, γιατί και εγώ ανυπομονώ πότε θα βρεθώ στην αγκαλιά του αγαπημένου μου στον Ουρανό!\nΤΗΣ ΦΟΡΟΥΝ ΠΥΡΑΚΤΩΜΕΝΗ ΠΕΡΙΚΕΦΑΛΑΙΑ\nΤότε ο βασιλιάς, πλήρης οργής και θυμού από τα θαρρετά λόγια της αγίας μας, διατάζει τους στρατιώτες του:\n– Πάρτε γρήγορα από μπροστά μου αυτή τη θρασύτατη Χριστιανή και, αφού πυρώσετε καλά μια σιδερένια περικεφαλαία μέχρι να κοκκινίσει, βάλτε την τότε στο αγύριστο κεφάλι της.\nΠράγματι! Της φόρεσαν στο κεφάλι μια κατακόκκινη από τη φωτά σιδερένια περικεφαλαία και περίμεναν όλοι να δουν με αγωνία πως θα καιγόταν το κεφάλι της πανέμορφης Χριστιανής.\nΜε έκπληξη, όμως, και θαυμασμό είδαν ότι η φωτιά δεν πείραξε καθόλου το κεφάλι της αγίας, που λες και δροσιζόταν απ’ αυτό που φορούσε, ενώ η ίδια ήταν πλήρως αφοσιωμένη στην αγκαλιά της πύρινης προσευχής της προς τον αγαπημένο της Ιησού.\nΜόλις είδαν το θαύμα αυτό τα πλήθη των ειδωλολατρών, θαύμασαν τη δύναμη της νέας πίστης των Χριστιανών και πάρα πολλοί απ’ αυτούς πίστεψαν στο Χριστό. Αυτό εξόργισε πολύ τον βασιλιά, ο οποίος διέταξε αμέσως να τους συλλάβουν και να τους θανατώσουν. Έτσι, άλλους απ’ αυτούς τους αποκεφάλισαν, άλλους τους έγδαραν και άλλους τους έπνιξαν στον Τίβερη ποταμό, που περνά μέσα από τη Ρώμη. Την αγία μας διέταξε και την έκλεισαν φυλακή, μέχρι να σκεφθεί με ποιο σκληρό τρόπο να την βασανίσει.\nΜέσα στην κατασκότεινη φριχτή φυλακή, η Αγία μας ευχαριστεί και δοξάζει τον πολυαγαπημένο της Ιησού, που την αξιώνει για χάρη της αγάπης Του να υποφέρει τούτα τα βάσανα και Τον παρακαλεί θερμά ποτέ να μην την εγκαταλείψει και σ’ όλα τα υπόλοιπα που θα έρθουν. Την νύχτα όλη την περνάει με προσευχές και ψαλμωδίες κάνοντας ακόμα και αυτούς τους σκληροτράχηλους φύλακες της να θαυμάζουν τη νεαρή αυτή Χριστιανή.\nΚατά το μεσονύχτιο και ενώ αυτή γονατισμένη προσευχόταν, ξάφνου ένα λαμπερό φως φωτίζει την κατασκότεινη φυλακή και ένας αστραφτερός άγγελος παρουσιάζεται μπροστά της. Κρατάει στα χέρια του ένα φωτεινό Σταυρό, ένα καλάμι, ένα σπόγγο και ένα ακάνθινο στεφάνι. Με ένα ουράνιο χαμόγελο την χαιρετά και της λέει:\n– Χαίρε, Παρασκευή, αθληφόρε του Κυρίου. Μη φοβάσαι τα βασανιστήρια των τυράννων. Ο Κύριος μας, που καταδέχτηκε για τη σωτηρία των ανθρώπων να σταυρωθεί, να δαρεί και να του φορέσουν ακάνθινο στεφάνι, και για Τον οποίο εσύ υποφέρεις όλα αυτά τα βάσανα, θα είναι πάντα μαζί σου, για να σε βοηθάει, να σε ενισχύει και να σε γλυτώνει από κάθε πειρασμό.\nΟ ουρανόσταλτος Άγγελος της έλυσε όλα τα δεσμά με τα οποία την είχαν αλυσοδέσει λες και ήταν επικίνδυνος κακούργος η αγία μας και, αφού και πάλι την χαιρέτησε τρυφερά, ανέβηκε στον Ουρανό.\nΗ Παρασκευή, έκπληκτη από την ουράνια παρουσία, δεν μπορούσε να κρύψει τη χαρά και την ευτυχία της καρδιάς της, που ο πολυαγαπημένος Νυμφίος της Ιησούς έστειλε Άγγελο δικό του να την παρηγορήσει και να την ενισχύσει. Ήταν τόσο μεγάλος ο ενθουσιασμός και η ευτυχία της που όλη την νύχτα την πέρασε ξάγρυπνη με προσευχές και δεήσεις. Λες και η κατασκότεινη φυλακή ήταν γι’ αυτήν ένα Παλάτι λαμπερό με χίλιες δυο ομορφιές.\nΤΗΣ ΚΑΙΝΕ ΤΙΣ ΣΑΡΚΕΣ\nΤην άλλη μέρα, διέταξε ο βασιλιάς να φέρουν την αγία μας μπροστά στο θρόνο του. Είχε αγωνία να δει αν τα βασανιστήρια και η σκοτεινή φυλακή τρομοκράτησαν τη νεαρή Χριστιανή.\nΌταν οι στρατιώτες πήγαν στη φυλακή για να φέρουν την Παρασκευή στο βασιλιά, έμεινα έκπληκτοι απ’ αυτό που είδαν. Η Παρασκευή λυμένη από τα δεσμά της με παράδοξο τρόπο, καθόταν χαρούμενη και τους περίμενε.\nΟ βασιλιάς Αντωνίνος, μη μπορώντας να εξηγήσει την ειρηνική και χαρούμενη έκφραση της Παρασκευής, την ρωτά ξανά αν μετάνιωσε από την εμμονή της στη νέα πίστη και αν θέλει επιτέλους να θυσιάσει στους θεούς του. Για άλλη μια φορά, όμως, παίρνει τη σταθερή και θαρραλέα απάντηση της αγίας μας.\n– Μάταια, ανόητε βασιλιά, προσπαθείς να με πείσεις να θυσιάσω στους ψεύτικους θεούς σου. Με τίποτα σ’ αυτή τη γη δεν ανταλλάζω την αγάπη που έχω στην καρδιά μου για τον μοναδικό Βασιλιά της ψυχής μου και του κόσμου όλου, τον γλυκύ μου Ιησού. Και πλανάσαι, αν νομίζεις ότι μπορούν να με τρομάξουν όλα αυτά τα βασανιστήρια, με τα οποία με απειλείς.\nΗ σταθερή και γεμάτο πίστη απάντηση της Παρασκευής εξοργίζει ακόμα περισσότερο το βασιλιά, που γεμάτος θυμό διατάζει τους στρατιώτες του να κρεμάσουν την αγία μας από τα μαλλιά της κεφαλής της και με αναμμένες λαμπάδες να της καίνε όλο της το σώμα.\nΗ αγία μας πονάει τρομερά από το φοβερό αυτό μαρτύριο αλλά σιωπά, υπομένει και προσεύχεται θερμά. Φαίνεται τόσο απορροφημένη από την προσευχή, που σου δίνει την αίσθηση ότι όλη της ύπαρξη λες και βρίσκεται αλλού, σε άλλους χώρους χαράς και ευφροσύνης.\nΑυτό δεν περνά απαρατήρητο από το λαό που βρίσκεται εκεί και παρακολουθεί τα μαρτύρια της αγίας μας. Εντυπωσιάζεται που ο Χριστός δίνει τέτοια δύναμη και αντοχή σ’ αυτούς που Τον πιστεύουν και Τον ακολουθούν. Πολλοί μάλιστα αρχίζουν και συμπαθούν τη νεαρή Χριστιανή και την πίστη της.\nΣΤΟ ΚΑΖΑΝΙ ΜΕ ΤΗΝ ΠΙΣΣΑ\nΌταν ο βασιλιάς Αντωνίνος είδε πως με τίποτε δεν άλλαζε η Παρασκευή, διέταξε χειρότερο μαρτύριο να της ετοιμάσουν. Είπε να γεμίσουν ένα μεγάλο καζάνι με πίσσα και λάδι και να το βράσουν με δυνατή φωτιά τόσο πολύ, ώστε να κοχλάζει. Έπειτα, να την ρίξουν μέσα για να καεί.\nΚαινούριο, όμως, θαύμα προκαλεί αίσθηση φοβερή τόσο στο βασιλιά όσο και στο πλήθος των ειδωλολατρών.\nΗ αγία μας στέκεται στη μέση του μεγάλου καζανιού με την καυτή πίσσα και το λάδι, αβλαβής, λες και ήτανε μέσα σε δροσερή πηγή.\nΟ βασιλιάς απορεί για το θαύμα αυτό και με παιδική αφέλεια την ρωτά:\n– Παρασκευή, γιατί δεν καίγεσαι;\n– Γιατί, ο Χριστός, Τον οποίο αγαπώ και λατρεύω, δρόσισε το καζάνι και το καυτό περιεχόμενό του και δεν καίγομαι.\nΣτην καινούρια απορία του, ρωτά πάλι την αγία μας με φανερή περιέργεια:\n– Ράντισε με και μένα, για να δω αν καίει…\nΠήρε τότε η αγία μας με τα δυο της χέρια λίγο από το περιεχόμενο του καζανιού και το έριξε στο πρόσωπο του βασιλιά. Τότε, ω του θαύματος! Κάηκαν αμέσως τα μάτια του βασιλιά και τυφλώθηκε, το δε πρόσωπό του παραμορφώθηκε από τα φοβερά εγκαύματα. Φοβεροί πόνοι τον έκαναν να ουρλιάζει και να παρακαλεί την αγία μας να τον σώσει:\n– Λυπήσου με αγία του Θεού και κάνε με καλά. Πιστεύω και εγώ τώρα στο Θεό των Χριστιανών. Θεράπευσε τα μάτια μου και θα γίνω και εγώ μαθητής του Χριστού!\nΚανείς απ’ όλους όσους παρευρισκόταν εκεί δεν θα μπορούσε να διανοηθεί μια τέτοια αναπάντεχη εξέλιξη.\nΗ Αγία μας βγήκε από το καζάνι και με λόγια συνετά κατήχησε στη Χριστιανική πίστη το βασιλιά. Στη συνέχεια τον βάπτισε στο όνομα του Πατρός και του Υιού και του αγίου Πνεύματος. Τη στιγμή μάλιστα που το νερό της βάφτισης έπεφτε πάνω στο βασιλιά, νέο θαύμα προκαλούσε ιερή συγκίνηση. Τα μάτια του βασιλιά έβλεπαν ξανά το φως του ήλιου, θεραπευμένα πλήρως, ενώ στη ψυχή του έμπαινε ένα άλλο φως, το Φως του Χριστού.\nΌσοι Χριστιανοί βρισκόντουσαν εκεί, δόξασαν μαζί με την αγία μας το Χριστό, που με χίλιους δυο τρόπους καθοδηγεί στη σωτηρία τα πλανεμένα του πρόβατα.\nΟ βασιλιάς Αντωνίνος, ο επονομαζόμενος <<ευσεβής>> σταμάτησε αμέσως τον διωγμό των Χριστιανών και ελευθέρωσε πλήρως την αγία Παρασκευή.\nΜετά από αυτό το θαύμα, η αγία μας έλαβε το χάρισμα να θεραπεύει τους πάσχοντας από τα μάτια, όπως κάποιοι άλλοι άγιοι έλαβαν ανάλογα χαρίσματα. Όπως, π.χ. ο άγιος Αντύπας τα δόντια, ο άγιος Τρύφων τα λαχανικά, ο άγιος Γεράσιμος τους δαιμονιζόμενους, ο άγιος Σεραφείμ την ακρίδα και λοιπά, έτσι και η αγία Παρασκευή έχει το χάρισμα να θεραπεύει τα μάτια και να δίνει το φως στους τυφλούς.\nΜετά την απελευθέρωσή της από το βασιλιά Αντωνίνο, η αγία μας άρχισε να τριγυρνά πόλεις και χωριά και να τους ευαγγελίζει στην νέα πίστη, στον αληθινό Θεό των Χριστιανών.\nΜε δύναμη λόγου αλλά και με πολλά θαύματα προσέλκυε πλήθος ειδωλολατρών στο Χριστό. Η φήμη του ονόματός της προέτρεχε πολλές φορές της παρουσίας της και οι διψασμένοι για την αλήθεια άνθρωποι έτρεχαν κοντά της για να ακούσουν το κήρυγμα του Ευαγγελίου.\nΗ ηθική ζωή των Χριστιανών με τον τέλειο τρόπο κοινωνικής συμπεριφοράς τους, που ήταν γεμάτος αγάπη, ειλικρίνεια, σεβασμό στο συνάνθρωπο καθώς και οι λοιπές αρετές με τις οποίες ήταν στολισμένοι, δεν άφηναν ανεπηρέαστους τους καλοπροαίρετους ειδωλολάτρες. Γι’ αυτό και πλήθος ήταν όλοι εκείνοι, που με λαχτάρα πραγματική ζητούσαν από την αγία μας να τους κατηχήσει στη χριστιανική πίστη και να τους κάνει Χριστιανούς.\nΒέβαια, αυτό ποτέ δεν άρεσε στους ειδωλολάτρες ιερείς, οι οποίοι δεν έπαψαν να ξεσηκώνουν τα φανατικά πλήθη των ειδωλολατρών και τους άρχοντές τους εναντίον της αγίας μας.\nΈτσι, κάποτε που η Παρασκευή πήγε σε μια πολιτεία να κηρύξει το Χριστό, πήγαν στο βασιλιά του τόπου εκείνου, ονομαζόμενο Ασκληπιό και κατήγγειλαν την Παρασκευή.\nΕκείνος διέταξε τότε να συλλάβουν την αγία μας και να την οδηγήσουν στο δικαστήριο, για να την δικάσουν.\n– Ποια είσαι συ και ποιον καινούριο Θεό κηρύττεις; Την ρώτησε αυστηρά εκείνος.\nΕκείνη, αφού έκαμε το σήμα του Τιμίου και ζωοποιού Σταυρού πάνω της και επικαλέστηκε την βοήθεια του Χριστού, του λέει:\n– Το ποια είμαι και από πού κατάγομαι δεν νομίζω ότι σε απασχολεί, βασιλιά. Ο Θεός όμως Τον οποίο λατρεύω και κηρύττω θέλω να ξέρεις ότι δεν είναι κανένας καινούριος, γιατί είναι ο μόνος αληθινός Θεός που υπάρχει σε σχέση με τους ψεύτικους θεούς που γνωρίζεις και που είναι ο Δημιουργός όλου του κόσμου. Είναι αυτός που έπλασε τον Ουρανό και τη Γη και όλες τις ομορφιές αυτού του κόσμου, με τα δένδρα, τα ζώα, τα πουλιά, τη θάλασσα και τα άστρα και ότι άλλο βλέπεις με μόνο ένα πρόσταγμά του. Στο τέλος έπλασε και την κορωνίδα της δημιουργίας του, τον άνθρωπο τον οποίο έβαλε μέσα σ’ ένα πανέμορφο χώρο, τον Παράδεισο, για να είναι ευτυχισμένος και χαρούμενος. Εκεί, όμως, ο εχθρός του ανθρώπου, ο σατανάς, με τη μορφή του φιδιού, ξεγελά το πρώτο ζευγάρι των ανθρώπων, τον Αδάμ και την Εύα, και με τη φιλοδοξία που τους ενέπνευσε, να γίνουν δηλαδή και αυτοί δήθεν θεοί, τους έβγαλε από τον Παράδεισο. Έκτοτε ο άνθρωπος παρασυρμένος από τα διάφορα πάθη του ζούσε μέσα στην αμαρτία, μακριά από το Θεό και τις θεϊκές εντολές του. Έφτασε στο σημείο να πιστεύει και να λατρεύει, αντί τον Δημιουργό, τα άψυχα δημιουργήματά του Θεού. Αντί τον Κτίστη, τα κτίσματά του. Έτσι, ο πόνος και η δυστυχία, το λάθος και η κακία ήταν καθημερινό βίωμά του. Μέχρι που λυπήθηκε ο Θεός το ανθρώπινο γένος και απέστειλε στη γη το μοναχοπαίδι του, τον Ιησού Χριστό να γεννηθεί απλά και φτωχικά μέσα σε μια φάτνη ταπεινή, να ζήσει ανάμεσά μας και να μας δείξει τον αληθινό δρόμο της αγάπης, της χαράς και της ευτυχίας. Ο Κύριός μας Ιησούς, με θαύματα και με μια υπέροχη και μοναδική διδασκαλία, που είχε σαν κέντρο της μόνο την αγάπη και το σεβασμό στον συνάνθρωπό μας, γιατί είμαστε όλοι παιδιά του Θεού και αδέλφια μεταξύ μας, έδειξε σε όλους εκείνους που αγαπούν την αλήθεια, τον αληθινό δρόμο για τη σωτηρία της ψυχής τους. Γνωρίζοντας τον αληθινό Θεό και ζώντας σύμφωνα με τις θεϊκές εντολές Του, γίνεσαι καλύτερος και τέλειος άνθρωπος, χαρούμενος και ευτυχισμένος. Την λύτρωση, όμως, αυτή του ανθρώπου ποτέ δεν ήθελε ο πρωτομάστορας της κακίας και της αμαρτίας, ο καταραμένος σατανάς, γι’ αυτό και με δόλια τεχνάσματα έπεισε τους ανθρώπους να μην πιστέψουν στην αλήθεια, αλλά να παραμείνουν με φανατική προσήλωση στο ψέμα και την κακία. Οι άνθρωποι, αντί να αγαπήσουν την αλήθεια και να μισήσουν το ψέμα, πείστηκαν από τον σατανά και σταύρωσαν τον Υιό του Θεού σαν κακούργο. Εκείνος, όμως, αναστήθηκε μετά από τρεις μέρες και πριν αναληφθεί στους Ουρανούς άφησε εντολή στους μαθητές Του να κηρύξουν το Ευαγγέλιο της Αγάπης Του σε όλο τον κόσμο, χαρίζοντας στον καθένα που θα Τον πίστευε και θα ζούσε σύμφωνα με τις εντολές του, το πιο πολύτιμο δώρο σε γη και Ουρανό, τη Χάρη του Παναγίου Πνεύματος. Την απόλυτη χαρά, ειρήνη και ευτυχία που ανθρώπινος νους δεν μπορεί να περιγράψει. Εγώ δεν είμαι τίποτε άλλο παρά ένας μικρός και ταπεινός κήρυκας της θείας αγάπης και ευσπλαχνίας Του, που επιθυμεί τούτη τη στιγμή να γνωρίσετε και σεις το μεγαλείο της Χριστιανικής πίστης και τη χαρά, που πηγάζει από την πίστη στον αληθινό Θεό.\nΤα λόγια αυτά της αγίας μας και η πειστική ευγλωττία της έκαναν πολλούς ειδωλολάτρες να προβληματιστούν και να θέλουν να ακούσουν περισσότερα για τη Χριστιανική πίστη. Βέβαια δεν ήταν το ίδιο για το βασιλιά Ασκληπιό καθώς και τους φανατικούς ειδωλολάτρες, οι οποίοι αξίωσαν από τον βασιλιά τους να τιμωρήσει παραδειγματικά την Παρασκευή μαζί με τη νεόφερτη θρησκεία της.\nΤΗΝ ΡΙΧΝΟΥΝ ΜΕΣΑ ΣΤΑ ΦΙΔΙΑ\nΟ Ασκληπιός, ακολουθώντας τη συμβουλή των φανατικών ειδωλολατρών, διέταξε να πάρουν την Παρασκευή και να την φέρουν έξω από την πόλη, σε ένα μεγάλο λάκκο όπου φώλιαζαν πολλά δηλητηριώδη φίδια και ιδιαιτέρως ένα τόσο μεγάλο και φοβερό, που φάνταζε σαν δράκος των παραμυθιών. Μέσα σ’ αυτό το λάκκο έριχναν κατά καιρούς τους διάφορους καταδίκους, οι οποίοι πέθαιναν ακαριαία από τα θανατηφόρα δαγκώματα των φιδιών.\nΕδώ λοιπόν έφεραν και έριξαν την αγία Παρασκευή, για να την κάνουν τροφή των φιδιών.\nΌταν την έριξαν μέσα περίμεναν όλοι να δουν αμέσως νεκρή τη νεαρή Χριστιανή. Τι έκπληξη όμως τους περίμενε, σαν είδαν τα φίδια να μαζεύονται γύρω της και κανένα να μη τολμά να της επιτεθεί. Όλοι περίμεναν με αγωνία να δουν τι θα έκανε και ο φοβερός δράκος, το μεγάλο και φοβερό φίδι που ήταν ακόμα τρυπωμένο μέσα στη φωλιά του. Όταν εκείνο με μεγάλο θόρυβο και συριγμό άρχισε να ξετρυπώνει από τη φωλιά του και να παίρνει στάση επιθετική εναντίον της αγίας μας, η αγωνία όλων είχε κορυφωθεί.\nΗ αγία μας έστρεψε τα βλέμματα στον Ουρανό και προσευχήθηκε θερμά στον αγαπημένο Κύριο της, να την βοηθήσει και να σκοτώσει το τρομερό θεριό. Μετά γύρισε ήρεμη προς το μέρος του θεριού και με το δεξί της χέρι σημείωσε στον αέρα, απέναντι στο φοβερό φίδι, το σημείο του ένδοξου συμβόλου των Χριστιανών, το σημείο του Σταυρού.\nΤο φίδι, λες και κάποιος το βασάνιζε δυνατά, άρχισε να χτυπιέται και να στριφογυρίζει πέρα δώθε με τέτοια μανία, που προκαλούσε στον καθένα φόβο και μεγάλο τρόμο. Μόνο η αγία μας στεκόταν εκεί, απέναντί του, ήρεμη, έτοιμη να δείξει σ’ όλους τη μεγάλη δύναμη που έχει το σημείο του Σταυρού του Χριστού και η αληθινή πίστη στον Ένα και μοναδικό Θεό. Γνώριζε πολύ καλά πως απ’ αυτή τη μάχη δεν θα σκοτωνόταν μόνο το φίδι αυτό, αλλά και το νοητό φίδι, ο σατανάς, που πειράζει στην αμαρτία τα έμψυχα πλάσματα του Θεού, τους ανθρώπους, για χάρη των οποίων έχυσε ο Κύριός μας Ιησούς Χριστός το πανάγιο Αίμα Του πάνω στο Σταυρό.\nΜε ιερή μεγαλοπρέπεια σηκώνει η αγία μας το χέρι της, για άλλη μια φορά, ψηλά στον αέρα, απέναντι από το φοβερό δράκοντα, και κάνει το σημείο του Σταυρού, επικαλούμενη τη θεία βοήθεια. Τότε, λες και ένα μαχαίρι κοφτερό πέρασε πάνω από το φίδι, το έκοψε στα δύο και το άφησε ευθύς νεκρό και ασάλευτο μπροστά στα πόδια της αγίας μας.\nΤο τι επακολούθησε τότε από τον κόσμο που παρακολουθούσε τα γινόμενα δεν περιγράφεται. Σκηνές ξέφρενης χαράς και ενθουσιασμού που έδειχναν πόσο τους είχε επηρεάσει τούτο το θαύμα της νεαρής Χριστιανής. Με δυνατές φωνές και αλαλαγμούς φώναζαν και ομολογούσαν ότι είναι μεγάλη η δύναμη του Χριστού, που κηρύττει η Παρασκευή.\nΑκόμα και ο βασιλιάς ενθουσιάστηκε τόσο πολύ, που ζήτησε από την αγία μας να τους πει περισσότερα για το Χριστό και το Ευαγγέλιό Του.\nΕκείνη, με καταπληκτική ευγλωττία, φωτισμένη από το Θεό, τους είπε πολλά γύρω από τα θαύματα του Χριστού και την υπέροχη και μοναδική χριστιανική διδασκαλία. Μεγάλο πλήθος του λαού, μαζί με τον βασιλιά Ασκληπιό, έγιναν Χριστιανοί και βαπτίστηκαν στο όνομα της αγίας Τριάδος.\nΤΟ ΤΑΞΙΔΙ ΤΗΣ ΣΤΗΝ ΕΛΛΑΔΑ\nΜετά από κει, η αγία μας ταξίδεψε σε πολλές χώρες και πόλεις κηρύττοντας με δύναμη και πάθος το Ευαγγέλιο του Χριστού και κάνοντας αναρίθμητες ψυχές να γνωρίσουν και να αγαπήσουν τον Κύριό μας Ιησού.\nΣτο τέλος, ήρθε και στην Ελλάδα. Έφθασε κοντά στη Θεσσαλονίκη και συγκεκριμένα στην ωραία κοιλάδα των Τεμπών. Και εκεί, πολλοί καλοπροαίρετοι άκουσαν με ενδιαφέρον το Ευαγγελικό κήρυγμα και πίστεψαν στο Χριστό.\nΣαν έμαθε ο άρχοντας του τόπου εκείνου, κάποιος Ταράσιος, τη μεγάλη δράση της Παρασκευής, δεν άργησε να την κυνηγήσει και να στείλει τους άνδρες του για να τη συλλάβουν και να την φέρουν δέσμια μπροστά του. Οι στρατιώτες του την έψαξαν και την βρήκαν την ώρα που στην όμορφη κοιλάδα των Τεμπών μιλούσε στα πλήθη για το Χριστό. Αφού την αλυσόδεσαν την έφεραν σε μια πόλη κοντά στη Θεσσαλονίκη, όπου βρισκόταν τότε ο Ταράσιος. Σήμερα, στο σημείο που συνέλαβαν οι στρατιώτες την αγία μας υπάρχει Ναός της αγίας Παρασκευής (ο γνωστός ναός της Αγίας Παρασκευής των Τεμπών).\nΟ Ταράσιος, άνθρωπος σκληρός και φανατικός ειδωλολάτρης, μόλις είδε την αγία μας, της λέει με θυμό και οργή.\n– Ποιος δαίμονας κακός σε έφερε στα μέρη μας να βλαστημάς τους θεούς μας και να κηρύττεις για Θεό έναν που γεννήθηκε πριν 150 χρόνια και που ο Καίσαρας Αύγουστος και οι Εβραίοι σταύρωσαν ως κακούργο;\n– Κανένας πονηρός δαίμονας, του απαντά τότε η αγία μας, δεν με έφερε εδώ αλλά η αγάπη στον Ένα και αληθινό Θεό, που συ αγνοείς. Αυτόν, που ήρθε στη γη για να διώξει από τον κόσμο μας το μίσος και την κακία και να γεμίσει τις ψυχές μας με αγάπη, χαρά και ευτυχία. Αυτόν, που θέλει να κρημνίσουμε από το βάθρο της ψυχής μας κάθε ψευτιά και αμαρτία και στη θέση του να υψώσουμε το λάβαρο της αλήθειας και της ανθρωπιάς. Αυτόν, που θέλει να είμαστε όλοι αδέλφια, μικροί και μεγάλοι, πλούσιοι και φτωχοί και όχι τύραννοι απάνθρωποι και σκληροί. Αυτόν, που ήρθε να μας πει ότι όλοι είμαστε αδέλφια, γιατί είμαστε δικά του δημιουργήματα, δικά του παιδιά. Αυτόν, τον Θεό ευαγγελίζομαι τώρα σε όλους εσάς, παρακαλώντας σας να αφήσετε τα ψεύτικα είδωλα, τα οποία χρησιμοποιούν με πονηριά οι δαίμονες για να σας παραπλανούν και να σας κρατούν σφιχτά κάτω από τα σκοτεινά και πονηρά δεσμά τους.\nΣΤΟ ΚΑΖΑΝΙ ΜΕ ΤΗΝ ΠΙΣΣΑ ΚΑΙ ΤΟ ΛΑΔΙ\nΣαν άκουσε ο σκληροτράχηλος Ταράσιος όλα αυτά που είπε η αγία μας ταράχτηκε φοβερά και οργίστηκε πολύ. Διέταξε τους στρατιώτες του να βράσουν αμέσως ένα μεγάλο καζάνι με λάδι, πίσσα και μολύβι και μετά να ρίξουν μέσα την Παρασκευή.\nΓια άλλη μια φορά, όμως, ο Θεός επεμβαίνει και σώζει το αγαπημένο και πιστό του παιδί.\nΌπως παλιά έστειλε τον άγγελό Του στη φλογισμένη κάμινο Της Βαβυλώνας, μέσα στην οποία είχαν ρίξει τους αγίους Τρεις Παίδες και τη δρόσισε, έτσι και τώρα, στέλνει ξανά τον άγγελό Του και μετατρέπει σε δροσιά το περιεχόμενο του καζανιού που κόχλαζε από τη μεγάλη φωτιά που έκαιγε από κάτω του.\nΈτσι, η αγία μας στεκόταν στο μέσο του καζανιού, σαν σε δροσερή πηγή και έψελνε ύμνους ευχαριστίας και δοξολογίας στον παντοδύναμο Θεό.\nΟι ειδωλολάτρες, που είδαν αυτό το θαύμα, ενθουσιάστηκαν από την δύναμη της καινούριας θρησκείας και έβλεπαν τώρα με συμπάθεια και πολύ αγάπη τη χαριτωμένη νεαρή Χριστιανή. Πολλοί απ’ αυτούς πίστεψαν αμέσως στο Χριστό και ήθελαν να μάθουν περισσότερα για τη νέα αυτή πίστη.\nΑυτό, βέβαια, εξόργισε ακόμα περισσότερο τον Ταράσιο. Άρχισε, λοιπόν, να κατηγορεί την αγία μας ότι ήταν μια πονηρή μάγισσα, την οποία έπρεπε γρήγορα να τιμωρήσει με φριχτά βασανιστήρια. Για το λόγο αυτό διατάζει τους στρατιώτες του:\n– Πιάστε γρήγορα την ελεεινή αυτή Χριστιανή και τεντώστε το σώμα της καταγής από τα χέρια και τα πόδια. Έπειτα, μαστιγώστε την αλύπητα με βούνευρα, ώστε να αναγκασθεί ή να θυσιάσει στους αθάνατους θεούς μας ή να πεθάνει.\nΟι στρατιώτες εκτέλεσαν αμέσως τις εντολές του και άρχισαν όλοι εκ περιτροπής να χτυπούνε δυνατά και με μανία την αγία μας. Το πορφυρό αίμα της μάρτυρος, που ύστερα από κάθε χτύπημα, με αφθονία πλημμύριζε το πάναγνο σώμα της και κοκκίνιζε το έδαφος πάνω στο οποίο την είχαν τεντώσει, έκανε τον κόσμο αφ’ ενός να αγανακτεί κατά του Ταράσιου και της σκληρής και απάνθρωπης θρησκείας τους και αφ’ ετέρου να συμπαθούν όλο και περισσότερο τη Χριστιανική πίστη που έδινε τόση δύναμη και κουράγιο στους πιστούς της.\nΟι στρατιώτες, ενώ ο ένας μετά τον άλλο κουρασμένοι και καταϊδρωμένοι παρατούσαν το σκληρό τους καθήκον, η αγία μας έδειχνε σαν να μη ζούσε σ’ αυτό τον κόσμο. Παραδομένη στην αγκαλιά του Θεού, μέσα στη πύρινη προσευχή που ψέλλιζαν διαρκώς τα αιματοβαμμένα χείλη της, έδειχνε να περιμένει με χαρά το τέλος της που θα την έφερνε μια ώρα γρηγορότερα στην ουράνια κατοικία του Παραδείσου.\nΟύτε και ο Ταράσιος μπόρεσε να μην ομολογήσει τη μεγάλη υπομονή και τη θαυμαστή καρτερία της μάρτυρας στα οδυνηρά τούτα βασανιστήρια. Βλέποντας τον κόσμο να αγανακτεί εναντίον του για την τόση σκληρή μεταχείριση απέναντι σε ένα κοριτσόπουλο, ντράπηκε κάποια στιγμή και διέταξε τους στρατιώτες του να σταματήσουν προς στιγμή τα βασανιστήρια της αγίας μας μπροστά στον κόσμο.\nΣκληρός και κακότροπος καθώς ήταν, διέταξε να κλείσουν στη φυλακή την Παρασκευή και κει να την τεντώσουν ξανά από τα τέσσερα σημεία. Έπειτα να της βάλουν στο στήθος ένα μεγάλο ογκόλιθο, για να μη μπορεί να αναπνεύσει εύκολα, και έτσι να την αφήσουν έως το άλλο πρωί, μέχρι να σκεφτεί κάποιο άλλο πιο φριχτό βασανιστήριο.\nΕίναι να απορεί κανείς πως μπορούσε να υπάρχει μέσα σε μια ανθρώπινη καρδιά τόσο μίσος και κακία, που μόνο ο σατανάς μπορούσε να έχει. Γίνεται όμως κατανοητό αυτό αν πιστέψουμε πως αυτοί οι άνθρωποι, ήταν τόσο πλανεμένοι και δεμένοι με τα φριχτά δεσμά του σατανά και της σατανικής θρησκείας που ακολουθούσαν, ώστε να μη μπορούν να δουν την αλήθεια και να κάνουν ό,τι ο αρχηγός τους σατανάς τους υπαγόρευε.\nΕΜΦΑΝΙΣΗ ΤΟΥ ΧΡΙΣΤΟΥ\nΜέσα στη σκοτεινή φυλακή, με τον ογκόλιθο στο στήθος της η μεγαλομάρτυς Παρασκευή, προσπαθούσε με δυσκολία να αναπνεύσει αλλά όχι και να προσευχηθεί.\nΠαρακαλούσε με δάκρυα στα μάτια τον πολυαγαπημένο της Ιησού να της δίνει δύναμη και κουράγιο για να αντέξει και τούτο το μαρτύριο.\nΟ σατανάς χαιρόταν που έβλεπε τη νεαρή Χριστιανή να υποφέρει πολύ και να αγωνίζεται να αναπνεύσει με τον μεγάλο ογκόλιθο στο στήθος. Ήξερε καλά πως ο Χριστός δεν θα εγκατέλειπε ποτέ την δούλη του. Όσες φορές τόλμησε να πειράξει με τα δαιμονικά βέλη του την Παρασκευή, παρουσιαζόταν ευθύς η Χάρις του Θεού και χαλούσε τα πονηρά του σχέδια. Τώρα, όμως, είδε ότι αργούσε αυτή η Χάρις του Θεού να εμφανιστεί και να επουλώσει τις πληγές της μάρτυρας. Αυτό άρπαξε σαν ευκαιρία για να αποτολμήσει άλλη μια πονηρή έφοδο κατά της ταλαιπωρημένης μάρτυρας. Έρχεται αόρατα δίπλα της και σφυρίζει στ’ αυτιά της λόγια απιστίας και απόγνωσης.\n– Μη νομίζεις ταλαίπωρη Παρασκευή ότι ο Θεός είναι μαζί σου. Είσαι ανόητη που αρνήθηκες να θυσιάσεις στους θεούς του βασιλιά. Τι πέτυχες με την άρνηση σου αυτή; Θα πεθάνεις πάνω στο άνθος της ηλικίας σου, και τα ωραία νιάτα σου θα χαραμιστούν για κάποιον που πέθανε πάνω στο σταυρό. Φώναξε δυνατά να έρθει ο φύλακας της φυλακής να σου βγάλει τον ογκόλιθο από το στήθος σου, που δε σε αφήνει να αναπνεύσεις και πες του ότι είσαι έτοιμη να θυσιάσεις στους θεούς τους. Εσύ, αν θέλεις, κράτα μέσα σου την πίστη στο σταυρωμένο σου. Ο Θεός σου θα σε καταλάβει ότι δεν άντεξες αυτό το μαρτύριο και δε θα σου θυμώσει. Έλα τι περιμένεις! Αρνήσου μια φορά μόνο το Θεό σου, για να γλυτώσεις τώρα το θάνατο και μετά βλέπεις και κάνεις.\nΑυτά και άλλα τόσα της έλεγε με πονηριά και κακία μέσα στο μυαλό της ο πολυμήχανος σατανάς και έλπιζε να την καταφέρει να τον πιστέψει.\nΗ αγία μας, παρά την μεγάλη εξάντληση και τους αφόρητους πόνους που είχε, γρήγορα κατάλαβε την πανουργία του σατανά. Επιστράτευσε γρήγορα όσες ψυχικές δυνάμεις της είχαν απομείνει και με μεγάλη φωνή έβγαλε μέσα από τα βάθη της καρδιάς της, με δάκρυα στα μάτια, για άλλη μια φορά, θερμή προσευχή στον πολυαγαπημένο της Ιησού. Μόνο που αυτή τη φορά δεν είχε κουράγιο ούτε μια φράση να αρθρώσει, εκτός από μια λέξη αγαπημένη. Μια λέξη που είχε γίνει ένα με την καρδιά της, τα χείλη και το μυαλό της. Μια λέξη, που έκλεινε μέσα της όλη την αγάπη και τα όνειρά της, γιατί προσδιόριζε τη μια και μοναδική μορφή που είχε αγαπήσει με δύναμη και πάθος σ’ αυτή τη ζωή και που για χάρη της τώρα υπέφερε και μαρτυρούσε. Ήταν αυτή η λέξη, η ίδια της η ζωή, γιατί ήταν το όνομα του λατρευτού της Ιησού. Μόνο, λοιπόν αυτή τη λέξη μπόρεσε να πει με αγάπη ζηλευτή τρεις φορές:\n– Ιησού μου, Ιησού μου, Ιησού μου!!!\nΣτο άκουσμα αυτό, που με τόση αγάπη πρόφεραν τα χείλια της μεγαλομάρτυρας Παρασκευής, τρόμαξε υπερβολικά ο σατανάς. Σαν φωτιά ανήλεη, το πανάγιο όνομα του Ιησού, του έκαψε τα σωθικά και σαν χίλιοι κεραυνοί μαζί τον χτύπησε δυνατά και τον πέταξε μακριά από την βασανισμένη μεγαλομάρτυρα. Για άλλη μια φορά νιώθει η αγία μας στη πράξη πόσο ο Χριστός αγαπάει και βοηθάει όσους Τον επικαλούνται με πίστη και αγάπη. Για άλλη μια φορά αντιλαμβάνεται πόση μεγάλη δύναμη έχουν οι προσευχές των αγίων. Φτάνει το όνομα του Θεού τους να πουν, κι Εκείνος τρέχει γρήγορα κοντά τους να βρεθεί!\nΑυτόν τον έστελνε στα τάρταρα και στα βασανιστήρια του Άδη να τυραννιέται και ο Κύριος τώρα εμφανιζόταν με αναρίθμητο πλήθος αγγέλων δίπλα Του στη νεαρή πιστή μαθήτριά Του.\nΠράγματι! Εκείνη τη στιγμή, που η αγία μας φώναξε δυνατά το πανάγιο όνομα του αγαπημένου της Κυρίου, λες και άνοιξαν οι ουρανοί και ένα υπέρλαμπρο φως φώτισε και έκανε μέρα την κατασκότεινη φυλακή. Μέσα απ’ αυτό το φως, ένα άλλο πιο υπέρλαμπρο και πιο αστραφτερό φως, η γλυκιά μορφή του πολυαγαπημένου της Ιησού εμφανίστηκε, ανάμεσα σε μυριάδες αγγέλους. Μια παναρμόνια ουράνια μελωδία απλώθηκε παντού και η μικρή, στενή και αποπνικτική φυλακή της αγίας μας, έγινε ένας μικρός Παράδεισος στη γη.\nΑκόμα και ο καλύτερος ζωγράφος του κόσμου θα δυσκολευόταν να αποτυπώσει τέλεια σε πίνακα ζωγραφικής το υπέρμετρο μεγαλείο χαράς και ευτυχίας που ζωγραφίστηκε στα γλυκά ματάκια της αγίας μας, σαν είδε μπροστά της Αυτόν που με όλη τη δύναμη της ψυχής της αγάπησε μοναδικά σ’ αυτή τη γη.\nΓλυκά και τρυφερά δάκρυα αγάπης, σαν μαργαριτάρια πολύτιμα, κύλισαν από τα πανέμορφα μάτια της στον πληγωμένο και αιματοβαμμένο από τα δεσμά λαιμό της, για να το στολίσουν σαν πανάκριβο περιδέραιο.\nΟ Αγαπημένος της Ιησούς έσκυψε μπροστά της, της χαμογέλασε γλυκά, σκούπισε τα δάκρυά της, πήρε τον πόνο της, γέμισε την καρδιά της με μια ουράνια γαλήνη και χαρά και ύστερα, αφού την κοίταξε μ’ εκείνα τα μοναδικά, γλυκά και τρυφερά πατρικά μάτια, που όμοιά του δεν υπάρχουν πουθενά σ’ αυτή τη γη, της είπε:\n– Χαίρε Παρασκευή καλλιπάρθενε. Χαίρε πιστή μου θυγατέρα. Έχε θάρρος και μη δειλιάσεις στα βασανιστήρια. Η Χάρις μου θα είναι μαζί σου για να σε ενισχύει και να σε δυναμώνει. Λίγο ακόμα θα υπομείνεις και μετά θα έρθεις να βασιλέψεις μαζί μου αιώνια!\nΜε τα τελευταία λόγια ο Κύριος αναλήφθηκε στον Ουρανό και το μεγαλειώδες όραμα χάθηκε. Η φυλακή έγινε όπως και πριν ενώ η μεγαλομάρτυρας του Κυρίου έμεινε μόνη να χύνει δάκρυα αγάπης και χαράς που αξιώθηκε να δει την μοναδική και λατρευτή αγάπη της καρδιάς της. Μόνο που τώρα ούτε πονούσε αλλά ούτε και τα σημάδια των βασανιστηρίων είχε πάνω της. Απεναντίας μια καταπληχτική σωματική ευεξία και δύναμη ένιωθε πάνω σ’ όλο της το κορμί. Ο πολυαγαπημένος της Σωτήρας την είχε γιατρέψει από όλες της τις πληγές. Ένα κύμα ευχαριστίας βγήκε μέσα από την καρδιά της για να γίνει μελωδία και δοξολογία στον αληθινό Θεό και Λυτρωτή!\nΚΡΗΜΝΙΖΕΙ ΤΑ ΑΓΑΛΜΑΤΑ ΤΩΝ ΨΕΥΤΙΚΩΝ ΘΕΩΝ\nΣαν ξημέρωσε η άλλη μέρα, έστειλε ο Ταράσιος τους στρατιώτες του για να φέρουν ενώπιον του δικαστηρίου την αγία μας. Δεν μπορεί κανείς να φανταστεί την έκπληξη και το θαυμασμό του σαν την είδε υγιή και πανέμορφη να στέκεται σαν άγγελος φωτεινός μπροστά του.\nΓια να μη φανεί ταραγμένος και προβληματισμένος με πονηριά και υποκρισία της λέει:\n– Από ότι βλέπω, Παρασκευή, σε αγαπούν πολύ οι μεγάλοι μας θεοί, αφού σε γιάτρεψαν από τις φοβερές πληγές σου και μετέτρεψαν την ασχήμια από τα βασανιστήρια σε ομορφιά μοναδική. Εσύ δεν πρέπει να δείξεις τώρα αχαριστία. Γι’ αυτό, έλα να πάμε μαζί στο ναό των θεών μας για να τους προσκυνήσεις και να τους ευχαριστήσεις. Εγώ μετά θα σε γεμίσω με τόσα πολλά και πλούσια δώρα που καμιά άλλη γυναίκα δεν θα έχει.\n– Κατ’ αρχάς, ω βασιλιά, δεν με γιάτρεψαν οι θεοί σου, αλλά Εκείνος που η καρδιά μου αγαπά, πιστεύει και λατρεύει και που αυτή τη νύχτα με αξίωσε να Τον δω και να γεμίσω από χαρά και ευτυχία. Αφού θέλεις να πάμε στο ναό, ας πάμε να δει όλος ο κόσμος ποιους θεούς θέλεις να προσκυνήσω.\nΟ Ταράσιος όταν άκουσε από την Παρασκευή ότι δέχτηκε να πάνε μαζί στο ναό, χάρηκε πολύ και διέταξε τους στρατιώτες και όλο τον κόσμο να τον ακολουθήσουν μέχρι εκεί. Με χαρές και πανηγυρισμούς ξεκίνησαν όλοι για τον ναό, εγκωμιάζοντας ταυτόχρονα τον Ταράσιο που κατάφερε την αγία μας να αποδεχτεί την πρότασή του.\nΌταν έφθασαν στο ναό, περίμεναν όλοι με αγωνία να δουν τι θα κάνει η αγία μας. Η αγωνία όλων είχε κορυφωθεί. Η αγία Παρασκευή πήγε και στάθηκε μπροστά στο άγαλμα του θεού Απόλλωνα και με δυνατή φωνή, για να την ακούνε όλοι, του λέει:\n– Θέλεις άψυχο είδωλο, να πάρεις σαν θεός από μένα θυσία;\nΤότε το δαιμόνιο που κατοικούσε μέσα στο άγαλμα φώναξε με μεγάλη φωνή, που την άκουσαν όλοι και μέσα στο ναό και έξω απ’ αυτόν.\n– Δεν είμαι Θεός εγώ, αλλά ούτε και κανένας άλλος από εμάς είναι. Μόνο Αυτός, που κηρύττεις εσύ είναι Θεός αληθινός. Εμείς ήμασταν βέβαια στην αρχή άγγελοι, αλλά για την περηφάνια μας γίναμε διάβολοι και εξαπατούμε τους ανθρώπους να μας προσκυνούν για θεούς.\n– Γιατί τότε στέκεστε εδώ μέσα, όπου είμαι και εγώ, η αληθινή δούλη του Θεού; Γκρεμισθείτε και φύγετε απ’ αυτόν τον τόπο.\nΤα τελευταία λόγια της αγίας μας έπεσαν σαν κεραυνός πάνω στα δαιμόνια που κατοικούσαν μέσα στα αγάλματα. Ένας θρήνος γοερός ακούστηκε να βγαίνει μέσα από τα αγάλματα και ένας τρομερός σεισμός συντάραξε το ναό. Όλα τα αγάλματα των ψεύτικων θεών έπεσαν κάτω και έγιναν συντρίμμια.\nΟι ειδωλολάτρες ιερείς και υπηρέτες του σατανά, που υπηρετούσαν στο ναό θύμωσαν τόσο πολύ που άρπαξαν την αγία μας και δέρνοντας την, την έφεραν μπροστά στον Ταράσιο, ζητώντας την παραδειγματική τιμωρία της.\n– Ένδοξε άρχοντά μας, σκότωσε αυτήν την βλάσφημη Χριστιανή, προτού γκρεμίσει και εσένα και το ναό μας.\nΟ Ταράσιος, οργισμένος από αυτό που έκανε μέσα στο ναό η Παρασκευή αλλά και επειδή διαπίστωσε ότι δεν επρόκειτο να πετύχει τίποτε με τις φοβέρες και τα μαρτύρια, αποφάσισε τη θανατική καταδίκη της.\n– «Παρασκευή, την υβρίστριαν των θεών μας και καταφρονήτρα των βασιλικών διαταγών μου, η ο οποία κηρύττει για αληθινό Θεό τον πλάνο Χριστό, διατάζω να της κόψετε τη μιαρά κεφαλή».\nΑμέσως οι στρατιώτες άρπαξαν με μανία και οργή την αγία μας και την οδήγησαν έξω από την πόλη για να την αποκεφαλίσουν.\nΌταν φθάσανε στον τόπο της εκτέλεσης, ζήτησε από τους δημίους της η μεγαλομάρτυς Παρασκευή λίγο χρόνο για να προσευχηθεί. Εκείνοι την άφησαν.\nΗ αγία μας περιχαρής που σε λίγο θα ήταν στον Ουρανό, μέσα στην αγκαλιά του πολυαγαπημένου της Ιησού, σήκωσε τα χέρια στον ουρανό και μέσα σε γλυκά δάκρυα χαράς και ευτυχίας προσευχήθηκε με τα εξής λόγια:\n– Κύριε μου Ιησού Χριστέ, Υιέ και Λόγε του αθανάτου Πατρός, ο Οποίος για τη δική μας σωτηρία ήλθες από τον Ουρανό στη γη, σε ευχαριστώ, γιατί με αξίωσες να υπομείνω βάσανα και τιμωρίες για το άγιο Όνομά Σου. Σε δοξολογώ, γιατί αξιώθηκα να μιμηθώ το πάθος Σου. Σε υμνολογώ, γιατί με δυνάμωσες να μαρτυρήσω για την αγάπη Σου. Τώρα, αξίωσε με και της Βασιλείας Σου. Παράλαβε την ταπεινή μου ψυχή και ανάπαυσε την μετά των φρονίμων Σου παρθένων. Διότι, με το να περιμένω την μεγάλη Σου δόξα, υπέμεινα τις τιμωρίες και τα βάσανα. Με το να ελπίζω εις την ανταμοιβή Σου, θα λάβω τώρα και τον θάνατο. Γι’ αυτό, κατάταξε κι εμένα με το χορό των αγίων Σου μαρτύρων. Θυμήσου, Κύριε, και όλους όσους επικαλούνται το όνομά Σου, δι’ εμού, κατά τον καιρό της θλίψης, ότι ευλογημένος είσαι Συ εις τους αιώνες. Αμήν.\nΑφού τέλειωσε την προσευχή της, έγειρε με χαρά και ευφροσύνη μπροστά στους δήμιους την αγία της κεφαλή, για να δεχτεί το τελευταίο μαρτύριο.\nΈτσι, μόλις ο στρατιώτης έκοψε με ξίφος την άγια κεφαλή της, η πάναγνη και αγία ψυχή της πέταξε σαν κάτασπρο περιστέρι στην ατέλειωτη χαρά του Παραδείσου, μέσα στην αγκαλιά του πολυαγαπημένου της Ιησού, που αγάπησε υπερβολικά και μοναδικά σ’ αυτή τη γη.\nΤο άγιο λείψανό της το παρέλαβαν κρυφά μερικοί ευσεβείς Χριστιανοί που παρακολουθούσαν από κοντά το μαρτύριό της και αφού το άλειψαν με μύρα και αρώματα το ενταφίασαν με δόξες και τιμές.\nΟ Θεός ευλόγησε τόσο πολύ την μεγαλομάρτυρα Παρασκευή, ώστε ο τάφος της έγινε πηγή ιαμάτων θαυμαστών. Αμέτρητα είναι τα πλήθη των αρρώστων που ήρθαν να ζητήσουν πάνω από τον τάφο της τη θεραπεία των ασθενειών τους και θεραπεύθηκαν. Κουτσοί περπάτησαν, δαιμονισμένοι ελευθερώθηκαν, στείρες γυναίκες τεκνοποίησαν, αλλά προ πάντων πολλοί τυφλοί είδαν το φως τους.\nΣτο μέρος εκείνο, που κατά την παράδοση τάφηκε το σώμα της, υπάρχει σήμερα Ναός και μοναστήρι της αγίας Παρασκευής.\nΤα θαύματα που επιτελεί σε όσους την φωνάζουν σε βοήθεια είναι τόσα πολλά, ώστε από ευσέβεια οι Χριστιανοί της έχουν κτίσει σε όλο τον κόσμο πολυάριθμους Ναούς.\nΤην ημέρα της γιορτής της, που είναι στις 26 Ιουλίου, με πίστη και ευλάβεια οι Χριστιανοί έρχονται μπροστά στην αγία της εικόνα για να την παρακαλέσουν να προστατεύει τα σπίτια τους, να φωτίζει τα παιδιά τους και να τους λυτρώνει με τη δυνατή μεσιτεία της από κάθε κακό.\nΕίθε η μεγαλομάρτυρας του Χριστού αγία Παρασκευή να φωτίζει και να καθοδηγεί όλους μας στην αγάπη του Θεού και τη σωτηρία της ψυχής μας. Αμήν.\n(Εκδόσεις Φως Χριστού, υπό του π. Ελπιδίου Βαγιανάκη)\nΤῇ Ἀθληφόρῳ οἱ πιστοὶ τὸν ὑμνητήριον Παρασκευῇ δεῦτε συμφώνως ἀναμέλψωμεν·\nἈπαστράπτει γὰρ τοῖς θαύμασιν ἐν τῷ κόσμῳ Ἀπελαύνουσα τῆς πλάνης τὴν σκοτόμαιναν\nΚαὶ παρέχουσα πιστοῖς τὴν χάριν ἄφθονον Τοῖς κραυγάζουσι, χαίροι Μάρτυς πολύαθλε.\nΟ τάφος της Αγίας βρίσκεται στην Ιερά Μονή Μπούντας στη Θεσπρωτία.\nTagsΑγία Παρασκευή. Η πυρακτωμένη περικεφαλαίαο λάκκος με τα φίδια. Η διδασκαλίατα θαύματα. 26 Ιουλίουτο καζάνι με την πίσσατο κάψιμο της σάρκας


TO BHMA - Διαδηλώσεις, επεισόδια, ένταση σε πολλές πόλεις\n12 Dec 2008 - 05 Nov 2016\nΠαρασκευή 12 Δεκεμβρίου 2008Τελευταία Ενημέρωση: [ 22:54 ]\nΗ Κοινωνία σε RSS\n«Αγανακτισμένοι» πολίτες εμφανίστηκαν στην Πάτρα Αχιλλέας Χεκίμογλου | Τρίτη 9 Δεκεμβρίου 2008 [ 20:28 ] Μία ακόμη επεισοδιακή νύχτα έζησε χθες η Θεσσαλονίκη, ενώ οι κινητοποιήσεις, αν και όχι με την ένταση της προηγουμένης, συνεχίστηκαν σε όλη τη χώρα. Από αργά το απόγευμα άγνωστοι, χρησιμοποιώντας ως ορμητήριο το Αριστοτέλειο Πανεπιστήμιο Θεσσαλονίκης, συγκρούονταν με την αστυνομία, πετώντας πέτρες, ξύλα και βόμβες μολότοφ. Μάλιστα, η αστυνομία προχώρησε στην προσαγωγή πέντε ατόμων, ανάμεσα στα οποία βρισκόταν ένας ανήλικος. Ωστόσο, νωρίτερα, ειρηνικές ήταν οι δύο πορείες που πραγματοποιήθηκαν το μεσημέρι στη συμπρωτεύουσα. Στη πρώτη συμμετείχαν φοιτητικοί σύλλογοι, μαθητές και εκπαιδευτικοί, οι οποίοι συγκεντρώθηκαν στο άγαλμα του Βενιζέλου, διέσχισαν το κέντρο της πόλης, φωνάζοντας συνθήματα κατά της βίας και κατέληξαν στο υπουργείο Μακεδονίας - Θράκης. Στο υπουργείο κατέληξε και η δεύτερη πορεία, που αποτελούνταν από φοιτητές, εκπαιδευτικούς και μέλη οργανώσεων της Αριστεράς, οι οποίοι είχαν ξεκινήσει από την Καμάρα. Ωστόσο, στην οπισθοφυλακή της πορείας σημειώθηκε ένταση, όταν κουκουλοφόροι αναποδογύρισαν κάδους και έβαλαν φωτιά. Στο μεταξύ, στο 424 Στρατιωτικό Νοσοκομείο Θεσσαλονίκης εξακολουθεί να νοσηλεύεται ο ειδικός φρουρός, που τραυματίστηκε το απόγευμα της Δευτέρας, όταν κουκουλοφόροι επιτέθηκαν στο Αστυνομικό Τμήμα Συκεών. Λόγω των εγκαυμάτων που του προκλήθηκαν, οι γιατροί του νοσοκομείου αναγκάστηκαν να ακρωτηριάσουν τον δείκτη του δεξιού του χεριού. Παράλληλα, 13 εκ των συνολικά 16 συλληφθέντων, που κατηγορούνται για πλάτσικο σε καταστήματα του Κέντρου, παραμέφθηκαν για να δικαστούν στο Αυτόφωρο Τριμελές Πλημμελειοδικείο Θεσσαλονίκης. Οι κατηγορούμενοι (ένδεκα για κλοπή και δύο για απόπειρα κλοπής) πήραν προθεσμία για να δικαστούν τις επόμενες ημέρες. Την ίδια στιγμή, οι τρεις εκ των συλληφθέντων παραπέμφθηκαν για κλοπή σε Δικαστήριο Ανηλίκων. Πάτρα\nΓια πρώτη φορά σε αυτήν τη σύγκρουση, χθες έκαναν την εμφάνισή τους και οι «αγανακτισμένοι» πολίτες. Μάλιστα, ο δήμαρχος της Πάτρας κ. Ανδ. Φούρας, κατονόμασε τους «αγανακτισμένους» πολίτες, ως μέλη της ομάδας Καλαμπόκα. Στην πόλη, ξέσπασε πετροπόλεμος μεταξύ διαδηλωτών και πολιτών, ενώ την ίδια στιγμή, άγρια επεισόδια εκτυλίχθηκαν κοντά στο κτίριο της Αστυνομικής Διεύθυνσης Αχαϊας, κατά τη διάρκεια των οποίων σημειώθηκαν σοβαρότατες ζημιές. Διαδηλωτές πετούσαν πέτρες και ξύλα κατά των αστυνομικών, οι οποίοι τους απώθησαν, χρησιμοποιώντας χειροβομβίδες κρότου-λάμψης και δακρυγόνα. Την ίδια στιγμή, άλλη ομάδα διαδηλωτών εισέβαλλε στο κτίριο της Περιφέρειας Δυτικής Ελλάδος και κατέλαβε το γραφείο του Περιφερειάρχη. Τρίκαλα\nΣυλλαλητήριο διαμαρτυρίας για τη δολοφονία του 15χρονου Αλέξη διοργάνωσε χθες το Συντονιστικό Αγώνα Σχολείων Τρικάλων. Σε συλλαλητήριο που έγινε στην κεντρική πλατείας της πόλης συμμετείχαν φοιτητές της τμήματος Φυσικής Αγωγής, σπουδαστές του ΤΕΙ Τρικάλων, εκπαιδευτικοί και μέλη της Κομμουνιστικής Νεολαίας της πόλης. Κατά τη διάρκεια της πορείας δεν υπήρξαν προβλήματα και οι διαδηλωτές κατέληξαν στο Δημαρχείο της πόλης. Σάμος\nΣε κλίμα έντασης κατέληξε έξω από την Αστυνομική Διεύθυνση Σάμου, η πορεία των μαθητών, φοιτητών, δασκάλων, καθηγητών και πλήθους κόσμου, που ξεκίνησε στις 12 το μεσημέρι. Οι διαδηλωτές ξεκίνησαν από την κεντρική πλατεία και κατευθύνθηκαν προς το Μέγαρο της Αστυνομίας, όπου κάποιοι πέταξαν αυγά και μπουκαλάκια νερού στους αστυνομικούς. Τελικά, η πορεία διαλύθηκε ειρηνικά. Ιωάννινα\nΔιαδήλωση διαμαρτυρίας έγινε χθες και στα Ιωάννινα με τη συμμετοχή εκπαιδευτικών, φοιτητών, μαθητών, κομμάτων και εργατικών συνδικάτων. Οι διαδηλωτές κατευθύνθηκαν προς το αστυνομικό μέγαρο Ιωαννίνων, όπου είχαν παραταχθεί ισχυρές αστυνομικές δυνάμεις και φώναξαν συνθήματα κατά της αστυνομίας. Στη συνέχεια ακολούθησαν μικροεπεισόδια, ενώ οι αστυνομικοί χρησιμοποίησαν χημικά. Σέρρες\nΤο δημαρχείο της πόλης κατέλαβαν συμβολικά μαθητές και σπουδαστές της περιοχής. Οι διαδηλωτές ζήτησαν από τον δήμαρχο και τους υπαλλήλους να αποχωρήσουν από το κτίριο, έκλεισαν την είσοδό του και κρέμασαν πανό με συνθήματα στην πρόσοψή του. Νωρίτερα, κατά τη διάρκεια της πορείας τους, οι διαδηλωτές πέταξαν πέτρες και αυγά στο μέγαρο της αστυνομίας. Αλεξανδρούπολη\nΚαθιστική διαμαρτυρία μπροστά από τα δικαστήρια της πόλης έκαναν χθες το μεσημέρι οι μαθητές της Αλεξανδρούπολης. Την ίδια στιγμή, ομάδα διαδηλωτών κατευθύνθηκαν στην Αστυνομική Διεύθυνση της πόλης, φωνάζοντας συνθήματα και πετώντας γιαούρτια, αβγά και μπογές εναντίον των ΜΑΤ. Λίγο αργότερα, οι διαδηλωτές αποχώρησαν. Κομοτηνή\nΠορεία διαμαρτυρίας στο κέντρο της πόλης έκαναν οι νέοι της Κομοτηνής. Την ίδια στιγμή, κουκουλοφόροι αποσπάστηκαν από τον κύριο κορμό της πορείας, κατευθύνθηκαν προς το κτίριο της Ανατολική Μακεδονίας και Θράκης, όπου έσπασαν τα τζάμια, έριξαν μολότοφ και έκαψαν κάδους απορριμάτων. Καβάλα\nΔυο συγκεντρώσεις διαμαρτυρίας έγιναν χθες στην Καβάλα. Η πρώτη πραγματοποιήθηκε το μεσημέρι στην πλατείας Καπνεργάτη, με τη συμμετοχή εκπαιδευτικών, μαθητών και φοιτητών, όπου σημειώθηκαν μικροεπεισόδια. Το απόγευμα, τα μέλη της Νομαρχιακής Επιτροπής του ΠαΣοΚ πραγματοποίησαν συγκέντρωση στον δημοτικό κήπο της πόλης. μέχρι αύριο θα τελεί υπό κατάληψη το ΤΕΙ Καβάλας. Βόλος\nΣε ήρεμο κλίμα και χωρίς επεισόδια πραγματοποιήθηκε χθες το μεσημέρι η πορείας μαθητών και φοιτητών στο Βόλο, με τη συμμετοχή των πρυτανικών αρχών του Πανεπιστημίου Θεσσαλίας. Περιεχόμενα Ενότητας\nΑνακαλεί την παραίτησή του ο κ. Κίττας – έκκληση για άμεσες λύσεις στα προβλήματα της Παιδείας\nΕΣΥΕ: Το 25% των νέων αναζητεί εργασία και δεν βρίσκει\nΛΟΤΤΟ Και στην Ελλάδα ιρλανδικό χοιρινό κρέας με διοξίνη Κακοκαιρία εν όψει Παζάρι για φιλανθρωπικούς σκοπούς Προσοχή στα χριστουγεννιάτικα ψώνια Προβλήματα υγείας εμφανίζουν οι μαθητές Ψυχολογική υποστήριξη παιδιών Αναστολή κινητοποιήσεων Συνέδριο για την παιδική κακοποίηση ΕΘΝΙΚΟ ΛΑΧΕΙΟ SUΡΕR 3 ΕΧΤRΑ 5 Περισσότερες Ειδήσεις\nΠέρασε από τη Γερμανία ο Παναθηναϊκός με 3-2 σετ επί της Φριντρισχάφεν [ 00:55 ] Με το ένα πόδι στους «16» του Challenge Cup ΕΑΠ και Μαρκόπουλο [ 00:48 ] Μπά(ρ)τσα κορυφής στο ΟΑΚΑ και ήττα του Παναθηναϊκού με 87-76 [ 00:04 ] Δυσκολεύει η πρωτιά για τον Παναθηναϊκό στον όμιλο της Ευρωλίγκα Κατηγορηματικά αντίθετος με τη βία ο ΣΥΡΙΖΑ, τονίζει ο Αλέκος Αλαβάνος Διόρθωση στην Ευρώπη, σημαντική πτώση στις ΗΠΑ Συνέχεια...\nΑποκλεισμός του λιμανιού του Πειραιά από μηχανότρατες\nΜετά τα φάρμακα θα πληρώνουν και τους γιατρούς οι ασφαλισμένοι\nΟι ασφαλισμένοι θα πληρώνουν τους γιατρούς\nΗ συγκέντρωση και η πορεία διαμαρτυρίας 10 φωτό\nΗ συγκέντρωση και η πορεία διαμαρτυρίας\nΤα επεισόδια στη Λεωφόρο Αλεξάνδρας\nΣυνεχίζονται οι μαθητικές κινητοποιήσεις μετά τη δολοφονία του Αλέξη Διαψεύδει η Σχολή Μωραΐτη την «αποκλίνουσα συμπεριφορά» του Αλέξη Γρηγορόπουλου Κακοκαιρία με ισχυρές καταιγίδες σε όλη τη χώρα "Σημάδεψαν προς το μέρος μας" Την Παρασκευή το πολυσυζητημένο πόρισμα της βαλλιστικής στη σφαίρα του ειδικού φρουρού Ανακαλεί την παραίτησή του ο κ. Κίττας – έκκληση για άμεσες λύσεις στα προβλήματα της Παιδείας Προβλήματα υγείας εμφανίζουν οι μαθητές Προφυλακιστέοι οι ειδικοί φρουροί που κατηγορούνται για τη δολοφονία του Αλέξη Συστάσεις και πρόστιμα σε κανάλια ΕΣΥΕ: Το 25% των νέων αναζητεί εργασία και δεν βρίσκει Επιστροφή στην κορυφήΤο Βήμα σας προτείνει\nΚόσμος Ευθανασία στην ΤV Ντοκυμαντέρ βρετανικού καναλιού καταγράφει λεπτό προς λεπτό την υποβοηθούμενη ... Κοινωνία Συνέδριο για την παιδική κακοποίηση Συνέδριο με θέμα «Κακοποίηση Παιδιού και Ψυχικό Τραύμα: Σύγχρονες δυνατότητες ... Κόσμος Σαρωτές σώματος στην Ευρωβουλή ΣΤΡΑΣΒΟΥΡΓΟ. Το Ευρωπαϊκό Κοινοβούλιο, το οποίο προσφάτως ζήτησε και πέτυχε ... Επικαιρότητα Νέες απολύσεις στην αυτοκινητοβιομηχανία Η οικονομική κρίση σαρώνει και την ευρωπαϊκή αυτοκινητοβιομηχανία. Οι κατασκευαστές ... Πολιτισμός Η «τέχνη του κλικ» στην ψηφιακή εποχή ΠΟΛΙΤΙΚΗΓΝΩΜΕΣΒΙΒΛΙΑΒΙΝΤΕΟΘΗΚΗΟΙΚΟΝΟΜΙΑΠΟΛΙΤΙΣΜΟΣΒΗΜΑ2ΦΩΤΟΡΕΠΟΡΤΑΖΚΟΙΝΩΝΙΑΕΠΙΣΤΗΜΗΚΟΣΜΟΣΑΘΛΗΤΙΣΜΟΣΕΝΤΥΠΗ ΕΚΔΟΣΗΒΗΜΑ shop Επιλέξτε\nΕπικοινωνία Ταυτότητα Διαφήμιση Sitemap RSS ©2008 Δημοσιογραφικός Οργανισμός Λαμπράκη Α.Ε. powered by NETVOLUTION


Κρούσματα σήμερα: Αγωνία για τις εισαγωγές στις ΜΕΘ – Πότε θα δούμε μείωση - Newsbomb - Ειδησεις - News\nΕΛΛΑΔΑ 16/04/2021 16:25\nΚορονοϊός – Όλες οι ειδήσεις: Σταθερά σε ιδιαίτερα υψηλά επίπεδα βρίσκονται όλο αυτό το διάστημα οι νέες μολύνσεις σε όλη την επικράτεια σύμφωνα με τα στοιχεία που παρουσιάζει καθημερινά ο ΕΟΔΥ – Η αγωνία όλων επικεντρώνεται στον αριθμό των διασωληνωμένων που βρίσκονται στις ΜΕΘ και αυξάνονται συνεχώς\nΙδιαίτερα δύσκολη είναι κατάσταση με τον κορονοϊο στη χώρα μας αφού η διάρκεια του 3ου κύματος είναι μεγαλύτερη από ότι αναμενόταν και οι πίεση που δέχεται το ΕΣΥ πολύ μεγάλη.\nΣύμφωνα με τους ειδικούς ακόμα και αν ξεκινήσει τώρα μια σταδιακή μείωση των κρουσμάτων οι ΜΕΘ δεν πρόκειται να «ανασάνουν» πριν από 20 ημέρες περίπου.\nΌλα αυτά κάνουν ιδιαίτερο περίπλοκο το παζλ του «ανοίγματος της οικονομίας».\nΕν τω μεταξύ η χθεσινή ημέρα ήταν μια από τις χειρότερες ημέρες από την αρχή της πανδημίας για την Ελλάδα. Σύμφωνα με την επίσημη ενημέρωση του ΕΟΔΥ για την πορεία του κορονοϊού στη χώρα, επιβεβαιώθηκαν 3.833 κρούσματα. Το χειρότερο, ωστόσο, ήταν πως για ένα ακόμα 24ωρο τον τελευταίο μήνα, σημειώθηκε αρνητικό ρεκόρ διασωληνωμένων με 819 ανθρώπους να νοσηλεύονται σε ΜΕΘ.\nΗ κατάσταση στα νοσοκομεία δεν είναι απλά οριακή αλλά ασφυκτική, ενώ το χειρότερο όλων είναι πως αυξάνεται κι ο αριθμός των ανθρώπων που χάνουν τη μάχη για τη ζωή καθημερινά. Συγκεκριμένα, την Πέμπτη (15.04), καταγράφηκαν 104 θάνατοι, αριθμός που ήταν ο υψηλότερος για το 2021. Μάλιστα, με την προσθήκη του εν λόγω αριθμού οι νεκροί για τον Απρίλιο έφτασαν στους 1.146 μέσα στο πρώτο 15ήμερο του μήνα.\nΤο πλέον ανησυχητικό είναι πως ακόμα δεν έχει αρχίσει να υποχωρεί υγειονομικά το «αποτύπωμα» που άφησε ο κορονοϊός στην Ελλάδα πριν από 10 – 15 ημέρες. Για το λόγο αυτό παρατηρείται διαρκώς αυξανόμενος αριθμός διασωληνωμένων. Ενδεικτικό είναι πως μέσα στον Απρίλιο το αρνητικό ρεκόρ «έσπασε» αρκετές φορές, ενώ το τελευταίο τριήμερο αυτό συμβαίνει διαρκώς.\nΤην ίδια στιγμή, υπάρχουν απόψεις ειδικών που αναφέρουν ότι η επιδημιολογική εικόνα οδεύει προς μια σταθεροποίηση. Έχει σημασία να προσέξει κανείς τον όρο που χρησιμοποιούν αρκετοί από τους επιστήμονες όταν αναφέρονται στα επιδημιολογικά δεδομένα και στα υγειονομικά δεδομένα. Γίνεται, δηλαδή, διαχωρισμός των στοιχείων καθώς όπως αναφέραμε η κατάσταση που έχει διαμορφωθεί τώρα στα νοσοκομεία, επί της ουσίας αφορά ανθρώπους που νόησαν πριν από 10 και 15 ημέρες.\nΣυνεπώς, παρατηρώντας και τη θετικότητα που υπάρχει στη χώρα, η οποία δείχνει μια τάση σταθεροποίησης σε ποσοστά ανάμεσα στο 6% και το 4,50% την τελευταία εβδομάδα, υπάρχει μια μικρή… χαραμάδα αισιοδοξίας. Αυτό το στοιχείο είναι που έχει δώσει το δικαίωμα σε ειδικούς να αναφέρουν πως υπάρχει σχετική σταθερότητα στην κατάσταση και πως οδεύουν προς την αρχή της αποκλιμάκωσης…\nΗ Θετικότητα το πρώτο 15ήμερο του Απριλίου


kynigesia.gr - Επιστολή διαμαρτυρίας της ΚΟΜΑΘ σε Βουλευτή της ΝΔ!\nΔιαβάστε την επιστολή διαμαρτυρίας της ΚΟΜΑΘ που εστάλει σε Βουλευτή ΝΔ για δηλώσεις που έκανε σε τηλεοπτικό σταθμό εις βάρος του κυνηγιού:\nΠρος κ. Στρ. Σιμόπουλο\nΒουλευτή Ν.Δ. Α’ Θεσσαλονίκης\nΤο Δ.Σ. της Κυνηγετικής Ομοσπονδίας Μακεδονίας – Θράκης εκφράζει την έντονη δυσαρέσκειά του για τις απαράδεκτες και εντελώς λανθασμένες δηλώσεις σας στην πρόσφατη εκπομπή ΕΡΤ "Μαζί το Σαββατοκύριακο" αναφερόμενος στο κυνήγι.\nΕκεί εντελώς ανυπόστατα αναφέρατε για το κυνήγι «…που και στην οικονομία δεν φέρνει τίποτε»!!! Η μετέπειτα προσπάθεια σας να ανασκευάσετε αυτά που άκουσε όλη η Ελλάδα ασφαλώς και δεν αποτελούν συγχωροχάρτι για εμάς. Γιατί άλλο είναι να κατηγορείτε και να υποβαθμίζετε τη σημασία της θήρας στο Εθνικό Κρατικό Κανάλι και άλλο είναι να κάνετε μια ανάρτηση στο προσωπικό σας λογαριασμό στα Μέσα Κοινωνικής Δικτύωσης.\nΟι δηλώσεις σας αυτές απαξιώνουν όχι μόνο την τεράστια σημασία του κυνηγίου στην εθνική οικονομία, αλλά στρέφονται και κατά των χιλιάδων κυνηγετικών καταστημάτων και επιχειρήσεων, με χιλιάδες εργαζόμενους, που οι επιλογές της σημερινής Κυβέρνησης εναντίον της θήρας έχουν οδηγήσει σε αδιέξοδο. Επιπλέον το κυνήγι αποτελεί μοχλό οικονομικής ανάπτυξης της περιφέρειας και δεκάδες μικρές επιχειρήσεις στα ορεινά χωριά συντηρούνται από τους κυνηγούς. Το κυνήγι είναι μεγάλος παράγοντας του χειμερινού τουρισμού της Ελλάδας.\nΕπειδή λοιπόν τοποθετείστε δημόσια σας θέτουμε υπόψη την ειδική έρευνα που πραγματοποίησε η MRB όπου προκύπτουν τα εξής μεγέθη:\n• 1.000.000.000 € τουλάχιστον ως ετήσιος τζίρος για το κυνήγι.\nΟ ετήσιος τζίρος κυνηγιού προκύπτει από τις άμεσες και έμμεσες δαπάνες των κυνηγών για έξοδα κυνηγετικών ειδών, εξοπλισμού, έξοδα για κυνηγόσκυλα (τροφή, κτηνιατρική φροντίδα, κ.ά), έξοδα μετακινήσεων, εστίασης, διαμονής και άλλες δαπάνες.\nΕπομένως περισσότερα από 1 δις Ευρώ ετησίως πηγαίνουν στην πραγματική οικονομία και συνιστούν τεράστια συμβολή στην δημιουργία θέσεων εργασίας και εισοδήματος, γεγονός που αποτελεί τεράστιο οικονομικό στόχο για την Ελλάδα στην σημερινή εποχή.\nΑυτά για έναν κλάδο …. που και στην οικονομία δεν φέρνει τίποτε, όπως δηλώσατε.\nΟ κυνηγετικός κόσμος θα συνεχίσει να εργάζεται για την προάσπιση της θήρας, ενώ επίσης διαθέτει συλλογική μνήμη\nΚΟΜΑΘ,\tΑπαγόρευση Κυνηγίου,\tΕπιστολή διαμαρτυρίας


Μία Φάροου εναντίον Γούντι Άλλεν – Ο 30ετής πόλεμος και σε ντοκιμαντέρ - slpress.gr\nΟ σφοδρός και πολυετής πόλεμος ανάμεσα στον πλέον αναγνωρίσιμο δημιουργό του αμερικανικού κινηματογράφου Γούντι Άλλεν και στην πρώην σύντροφό του, αλλοτινή του μούσα Μία Φάροου, αλλά και στο μοναδικό βιολογικό τους παιδί, ξεκίνησε στις αρχές της δεκαετίας του 1990, σχεδόν 30 χρόνια.\nΘυμίζουμε επί τροχάδην ότι το 1992 ο Γούντι Άλλεν συνδέθηκε ερωτικά με τη Σουν Γι, θετή κόρη της τότε συντρόφου του Μία Φάροου. Η Φάροου κατηγόρησε τον Άλεν ότι παρενόχλησε σεξουαλικά την επτάχρονη θετή τους κόρη Ντίλαν. Από τη δικαστική έρευνα δεν προέκυψαν ενοχοποιητικά στοιχεία, αλλά το κίνημα του #MeToo και κυρίως η επιμονή του ίδιου του γιού του (βραβευμένου με Πούλιτζερ) Ρόναν Φάροου, η υπόθεση επανέρχεται στο προσκήνιο.\nΠρόκειται για ένα σκάνδαλο που στιγμάτισε τους πρωταγωνιστές του και σόκαρε τους απανταχού σινεφίλ. Αξιοσημείωτο, όμως, είναι ότι θυμίζει διαρκές λαϊκό δικαστήριο που επιβιώνει ανά τις δεκαετίες που περνάνε. Μία ατάκα, μία συνέντευξη, ένα τουιτάρισμα το επαναφέρει από την λήθη, αναζωπυρώνοντας τα πάθη και το ενδιαφέρον του κοινού.\nΜονάχα αν κάποιος κρύφτηκε αυτές τις δεκαετίες σε σπηλιά και έκτοτε ζει απομονωμένος εκεί δίχως επαφή με τον έξω κόσμο, θα αγνοούσε το συγκεκριμένο ζήτημα. Εξάλλου, ο εμφύλιος της οικογένειας συνοδεύθηκε από δικαστικές διαμάχες, τοξικές αλληλοκατηγορίες, αδιανόητες προσωπικές λεπτομέρειες, μία παράνομη σχέση που σκανδάλισε και τις δύο μεριές του Ατλαντικού, αλλά και άσβεστο μίσος που συνεχίζει να τροφοδοτεί τα Μέσα.\nΤο νέο ντοκιμαντέρ του HBO που κυκλοφορεί σήμερα Κυριακή 21 Φεβρουαρίου, επαναφέρει στο προσκήνιο τη διαρκή σύγκρουση, μέσω νέων συνεντεύξεων των πρωταγωνιστών, νέο οπτικό και ηχητικό και αρχειακό υλικό, καθώς και ντοκουμέντα που βλέπουν για πρώτη φορά το φως της δημοσιότητας. “Άλλεν V Φάροου”, λοιπόν, ή όπως το χαρακτήρισαν πολλοί “το τελευταίο καρφί στο φέρετρο του Γούντι Άλλεν”.\nΈμοιαζαν αγαπημένοι και αφοσιωμένοι\nΗ δεκαετία του 1980 βρήκε τους Άλλεν και Φάροου ζευγάρι στη ζωή και συνεργάτες. Η δημοφιλής ηθοποιός πρωταγωνίστησε σε 13 από τις ταινίες του, από το 1982 έως και το 1992. Η σχέση τους, όμως, ήταν αυτή που κέντρισε το ενδιαφέρον και γοήτευσε ως η επιτομή μίας μοντέρνας οικογένειας. Είχαν και οι δύο ήδη δύο γάμους στο ιστορικό τους.\nΤα πήγαιναν περίφημα με τους πρώην τους. Έμοιαζαν αγαπημένοι και αφοσιωμένοι, δίχως ποτέ να παντρευτούν ή ακόμα και να ζήσουν στο ίδιο σπίτι. Τα διαμερίσματά τους βρίσκονταν αντικρυστά, με το Σέντραλ Παρκ να τα χωρίζει. Φωτογραφίζονταν συχνά με τα θετά παιδιά της Φάροου, ενώ σύντομα υιοθέτησαν το δικό τους κοριτσάκι ονόματι Ντίλαν και απέκτησαν το μοναδικό βιολογικό τους παιδί τον Ρόναν Φάροου.\n«Δεν ήταν απαιτητική, ήταν πιο ενημερωμένη από εμένα, πιο καλλιεργημένη, με την απαραίτητη λαγνεία, γοήτευε τους φίλους μου και, το κυριότερο, ζούσε ακριβώς στην άλλη πλευρά του Σέντραλ Παρκ, πράγμα που μείωνε σημαντικά τις μετακινήσεις με το αυτοκίνητο», έγραψε ο Άλλεν στην πρόσφατη αυτοβιογραφία του για την σχέση τους. Όπως ο ίδιος περιγράφει, αυτό που κράτησε το ζευγάρι ενωμένο για 13 χρόνια ήταν «μια πολύ βολική και ευχάριστη ρύθμιση», σύμφωνα με την οποία ζούσαν σε ξεχωριστά διαμερίσματα στο Μανχάταν και εκείνος την επισκεπτόταν στο δικό της ή πήγαινε στο σπίτι της στο Κονέκτικατ τα Σαββατοκύριακα.\nΑυτή η ειδυλλιακή, όσο και αντισυμβατική οικογενειακή δυναμική έγινε σμπαράλια. Η Φάροου ανακάλυψε γυμνές φωτογραφίες της θετής κόρης της Σουν-Γι Πρέβιν. Αυτές λίγο πολύ αποκάλυψαν τον κρυφό ερωτικό δεσμό της με τον κατά 35 χρόνια μεγαλύτερο της Γούντι Άλλεν. Μετά την αποκάλυψη του δεσμού, αυτός επισημοποιήθηκε με την μετακόμιση της Πρεβίν στο διαμέρισμα του Άλλεν.\nΗ εξέλιξη αυτή πυροδότησε μία σκληρή δικαστική διαμάχη μεταξύ του πρώην ζευγαριού για την κηδεμονία των παιδιών τους. Κατά τη διάρκεια της δίκης, ο Άλλεν κλήθηκε να απαντήσει για τη σχέση του με την Σουν-Γι. «Στην αρχή, δεν μου πέρασε καν η σκέψη ότι θα μαθευόταν. Νόμιζα ότι πρόκειται για μία σχέση που θα κρατούσαμε και οι δύο ιδιωτική. Ότι δεν έπεφτε λόγος σε κανέναν άλλον. Μετά τα πράγματα σοβάρεψαν μεταξύ μας και δεν ήταν εφικτό να μην το μάθουν τα παιδιά μου…»\nΌταν ο δικαστής τον ρώτησε «δεν ήταν αρκετά αποτρεπτικό για εσάς να ξέρουν τα παιδιά σας ότι κοιμάστε με την αδελφή τους;», ο Άλλεν είχε απαντήσει: «Δεν το είδα ποτέ έτσι, και να με συγχωρείτε». Σε μία ακόμα πιο σοκαριστική εξέλιξη της υπόθεσης, η Φάροου υποστήριξε ότι ο Άλλεν είχε κακοποιήσει σεξουαλικά την θετή τους κόρη Ντίλαν. Ο σκηνοθέτης αρνήθηκε κάθε κατηγορία, υποστηρίζοντας ότι «ήταν μια πράξη εκδίκησης για τη σχέση του με την Πρεβέν». «Δεν έχω απλώσει ποτέ χέρι στην Ντίλαν, δεν έχω κάνει τίποτε που να μπορούσε να θεωρηθεί κακοποίηση. Ήταν μια σκευωρία από την αρχή έως το τέλος» επισημαίνει, εκτιμώντας ότι οι κατηγορίες σε βάρος του πηγάζουν από το ασίγαστο πάθος της Φάροου για εκδίκηση.\nΧαρακτηρίζει, μάλιστα, ως ένα από τα «πλέον θλιβερά» πράγματα στη ζωή του το γεγονός ότι στερήθηκε το μεγάλωμα της Ντίλαν, την οποία «θα υποδεχόταν πίσω με ανοιχτές αγκάλες». Παράλληλα, αφήνει υπονοούμενα για την «αφύσικη εμμονή» της Μία Φάροου με τον βιολογικό γιο τους Ρόναν, τονίζοντας ότι η ηθοποιός κοιμόταν γυμνή στο κρεβάτι μαζί του μέχρι εκείνος να γίνει 11 ετών. Ο Ρόναν δεν διατηρεί σχέση με τον πατέρα του. Αντίθετα, αποτελεί τον σκληρότερο επικριτή του. Επίσης είναι γνωστό ότι πρωτοστάτησε ως επαγγελματίας δημοσιογράφος στο κίνημα #metoo με τις αποκαλύψεις του για τη συμπεριφορά του Γουάινσταϊν, ο οποίος οδηγήθηκε τελικά στη φυλακή.\nΣε τέσσερα επεισόδια\nΤο ντοκιμαντέρ αποτελείται από τέσσερα επεισόδια, τα οποία θα προβάλλονται από αυτή την Κυριακή και κάθε Κυριακή. Φέρει την υπογραφή των έμπειρων κινηματογραφιστών Κίρμπι Ντικ και Έιμι Ζίερινγκ. Εστιάζει στην αποκάλυψη της σχέσης του Άλλεν με τη θετή κόρη της Φάροου την Σουν-Γι, αλλά και στην κατηγορία που έχει εξαπολύσει η Φάροου εναντίον για σεξουαλική κακοποίηση της θετής τους κόρης Ντίλαν.\nΤο πρώτο επεισόδιο των ντοκιμαντέρ αποτελεί τον πρόλογο. Εξιστορεί πώς συναντήθηκε το ζευγάρι και ξεκίνησε τον δεκαετή δεσμό τους. Την περίοδο εκείνη η Φάροου είχε ήδη επτά υιοθετημένα παιδιά. Παρ’ ότι εκείνη επιθυμούσε να αποκτήσουν το δικό τους βιολογικό παιδί, ο Άλλεν αρνιόταν. Εκείνος ήταν που απέρριπτε και την ιδέα του γάμου. Την περίοδο εκείνη υιοθέτησε την Ντίλαν, η οποία κέρδισε αμέσως την αγάπη του Άλλεν, ο οποίος ζήτησε να την υιοθετήσουν και οι δυο ως ζευγάρι. Μιλούν δημόσια για την περίοδο εκείνη φίλοι, συγγενείς, υπάλληλοι του ζευγαριού, μπεϊμπι σίτερς, αλλά και η ίδια η Μία Φάροου, η Ντίλαν και ο γιος του ζευγαριού Ρόναν.\nΤο δεύτερο επεισόδιο ασχολείται με την αποκάλυψη της σχέσης Άλλεν και Πρεβίν. Οι σκηνοθέτες επιλέγουν να ακουστεί η άποψη μιας χούφτας κριτικών ταινιών και δημοσιογράφων, οι οποίοι αναλύουν πώς είδαν τις ταινίες του σκηνοθέτη, όταν αποκαλύφθηκε το σκάνδαλο. Αν και κατά πόσο επηρέασε την σχέση του με το πιστό κοινό του. Προβάλλεται, μάλιστα, το επιχείρημα ότι το καλλιτεχνικό έργο αντικατοπτρίζει τις εσωτερικές επιθυμίες του καλλιτέχνη. Πρόκειται βέβαια για παρακινδυνευμένη θεώρηση.\nΤα δύο τελευταία επεισόδια είναι αφιερωμένα στις κατηγορίες για παιδοφιλία που έπληξαν την προσωπικότητα του χαρισματικού, ταλαντούχου και νευρωτικού Γούντι Άλλεν. Αν και αυτός δεν συμμετέχει στο ντοκιμαντέρ, ακούγεται η θέση του. Οι δημιουργοί του ντοκιμαντέρ χρησιμοποιούν αρχειακά πλάνα από τηλεοπτικές συνεντεύξεις, συνεντεύξεις Τύπου και άλλες δημόσιες εκδηλώσεις.\nΟι σκηνοθέτες περιλαμβάνουν και την φωνή του από ραδιοφωνικές εκπομπές και τηλεφωνικές κλήσεις που ηχογραφήθηκαν από την ίδια τη Μία. Τέλος, δείχνουν τον ίδιο το σκηνοθέτη να διαβάζει σχετικά αποσπάσματα από την πρόσφατη αυτοβιογραφία του. «Ο κόσμος δεν μπορεί να ξέρει πόσο πραγματικά βαρετός άνθρωπος είμαι. Δεν δοκίμασα ποτέ ναρκωτικά, εδώ δεν μπορώ να πείσω τον εαυτό μου να πάρει δύο ασπιρίνες μαζί. Ζω μία ρουτινιάρικη ζωή που έχει το ίδιο καθημερινό μοτίβο: σηκώνομαι, δουλεύω, κάνω πρακτική στο κλαρινέτο, πάω βόλτα στο πάρκο και με συγκεκριμένη διαδρομή…».\nΕτικέτες HBO Γούντι Άλεν Μία Φάροου Νεφέλη Λυγερού


Καμμένος για συνεργασία με Τσίπρα: Μαζί μέχρι τέλους – Gnorizo.gr\nΚαμμένος για συνεργασία με Τσίπρα: Μαζί μέχρι τέλους\nΠερίπου μία ώρα κράτησε το τετ α τετ του Πρωθυπουργού και του υπουργού Εθνικής Άμυνας στο Μέγαρο Μαξίμου. Οι δυο άνδρες συζήτησαν για την κυβερνητική συνεργασία ΣΥΡΙΖΑ-ΑΝΕΛ, η οποία όπως δήλωσε ο Πάνος Καμμένος θα συνεχιστεί μέχρι τέλους, σε πείσμα όσων γράφουν σενάρια και με απόλυτο σεβασμό στις κόκκινες γραμμές και τις διαφορετικές πολιτικές θέσεις των δύο κομμάτων. Συμπλήρωσε δε ότι δύο ήταν οι κύριοι στόχοι κατά τον σχηματισμό της κυβέρνησης συνεργασίας: H έξοδος από τα μνημόνια και η κάθαρση.\nΤόνισε ότι δύο ήταν οι κύριοι στόχοι: η έξοδος από τα μνημόνια και την επιτροπεία και η κάθαρση και πως «αυτοί οι δύο στόχοι, είμαστε στην ευχάριστη θέση να πούμε ότι είναι πολύ κοντά στην ολοκλήρωσή τους». Σημείωσε ότι «γι’ αυτούς τους δύο στόχους που βάλαμε και τους οποίους είμαστε πάρα πολύ κοντά να εκπληρώσουμε, η συνεργασία αυτή, σε πείσμα όλων εκείνων που θέλουν να γράφουν σενάρια, θα συνεχιστεί μέχρι τέλους. Με απόλυτο σεβασμό στις κόκκινες γραμμές και στις διαφορετικές πολιτικές θέσεις που από την αρχή έντιμα και ξεκάθαρα έχουμε θέσει ως όρο για τη συνεργασία μας».\nΟ κ. Καμμένος συμπλήρωσε ότι «με τον πρωθυπουργό είμαστε απόλυτα συντονισμένοι και συνεννοημένοι».\nΕρωτηθείς για τους δύο στρατιωτικούς, ο Π. Καμμένος δήλωσε μετά τη συνάντηση του με τον πρωθυπουργό, ότι «είμαστε σε πλήρη συνεννόηση και όσο κι αν προσπαθούν να βρουν διαφορές, ο πρωθυπουργός κι εγώ σαν κυβερνητικοί εταίροι είμαστε απόλυτα συντονισμένοι και σας διαβεβαιώ πάντα απόλυτα συνεννοημένοι.\n«Ότι έγινε ένα διμερές θέμα με τη σύλληψη των Ελλήνων αξιωματικών είναι καταρχήν ένα διμερές θέμα. Το θέμα αυτό όμως παίρνει και διεθνείς διαστάσεις με τις απόψεις που δημόσια πλέον εκφράζουν και η ΕΕ και το ΝΑΤΟ και άλλες τρίτες χώρες», δήλωσε ο Π. Καμμένος μετά τη συνάντησή του με τον πρωθυπουργό.\nΕρωτηθείς σχετικά, ο Π. Καμμένος είπε ότι συζήτησαν με τον πρωθυπουργό και για το «Σκοπιανό«.\n«Είναι γνωστές οι θέσεις που έχουμε διατυπώσει οι ΑΝ.ΕΛ. για το θέμα του «Σκοπιανού» και τη μη χρήση του όρου «Μακεδονία» σε οποιαδήποτε λύση. Από εκεί και πέρα η συζήτηση για το «Σκοπιανό» είναι αυτή τη στιγμή στα χέρια της πΓΔΜ, για το αν θα γίνουν οι συνταγματικές αλλαγές», είπε, προσθέτοντας ότι αυτές αποτελούν απόλυτη προϋπόθεση.\nΓια «τμήμα ενός σεναρίου επιστημονικής φαντασίας«, μίλησε ο Π. Καμμμένος σε δηλώσεις του μετά τη συνάντηση του με τον πρωθυπουργό, ερωτηθείς αν διαψεύδει τα σενάρια περί αποχώρησής του και περί παρεξηγήσεων μεταξύ και βουλευτών.\nΣχετικά με αυτά τα δημοσιεύματα, μίλησε για «φυλλάδα» που «προφανώς τη διαβάζει ο εκδότης της και ο κ. Μητσοτάκης», προσθέτοντας ότι «σενάρια μπορεί να κάνουν διάφοροι». «Θα στεναχωρηθώ πολύ να τους πω ότι θα τους στεναχωρήσουμε, γιατί οι προτεραιότητες που έχουμε βάλει και η εντολή που έχουμε λάβει από τον ελληνικό λαό είναι πολύ πιο ισχυρές από την επιστημονική φαντασία ή τον απόκρυφο πόθο κάποιων να γλιτώσουν και από την κάθαρση και από την έξοδο από την επιτροπεία.\nΟ υπουργός Εθνικής Άμυνας θα πάει αύριο στην Ουάσιγκτον προκειμένου να συμμετάσχει στην καθιερωμένη εκδήλωση του Λευκού Οίκου προς τιμήν της 25ης Μαρτίου 1821. Ο κ. Καμμένος αναμένεται να έχει διμερείς επαφές με αξιωματούχους της αμερικανικής κυβέρνησης. Θα επιστρέψει στην Αθήνα την ερχόμενη Παρασκευή.\nΗ εκπρόσωπος τύπου της Νέας Δημοκρατίας Μαρία Σπυράκη, έκανε την ακόλουθη δήλωση:\nΟ εκπρόσωπος τύπου του Ποταμιού Δημήτρης Τσιόδρας δήλωσε: «Ο κ. Τσίπρας και ο κ. Καμμένος πάνε πακέτο. Και θα πάνε έτσι όσο μπορούν. Οι διαφορές τους είναι πολύ μικρές ώστε να βάλουν στην άκρη το μεγάλο που τους ενώνει: τις καρέκλες της εξουσίας».\nΤο μεταναστευτικό πρέπει να αντιμετωπιστεί σαν πανευρωπαϊκό πρόβλημα\nΛέσβος: 400 αιτούντες άσυλο αναχωρούν για Ήπειρο-Β. Ελλάδα (video)\nΗ εγκυμονούσα Πηνελόπη Αναστασοπούλου αποκαλύπτει το όνομα που θα δώσει στο δεύτερο παιδί της!


Κέρδη για κορίτσια: πώς να διασφαλιστεί η οικονομική ανεξαρτησία; -\nΚέρδη για κορίτσια: πώς να διασφαλιστεί η οικονομική ανεξαρτησία;\nΗ επιθυμία να έχετε το δικό σας εισόδημα, με τη βοήθεια της οποίας θα ήταν δυνατόν να παρέχετε μια αξιοπρεπή ζωή για τουλάχιστον τον εαυτό σας, και καλύτερα για τα μέλη της οικογένειας, είναι εγγενής σε ένα άτομο ανεξάρτητα από το φύλο ... Αλλά παραδοσιακά, είναι πιο εύκολο για τους άνδρες να βρουν μια καλή δουλειά με υψηλές αποδοχές γενικά, επιπλέον, υπάρχουν τομείς στους οποίους είναι πολύ δύσκολο για τα κορίτσια να περάσουν.\nΠριν από την ολοκλήρωση της επαγγελματικής εκπαίδευσης, τα χρήματα που σας επιτρέπουν να λάβετε τουλάχιστον μερική οικονομική ανεξαρτησία από τους γονείς κερδίζονται κυρίως από εργασία με χαμηλή ειδίκευση - οι έφηβοι ηλικίας 15-16 ετών παίρνουν πρόθυμα μια ποικιλία από θέσεις μερικής απασχόλησης, από τη διανομή φυλλαδίων και σκύλων πεζοπορίας έως την παράδοση αγγελιαφόρων και την εξυπηρέτηση πελατών σε καφετέρια.\nΩστόσο, είναι απίθανο να είναι δυνατό να κερδίσετε χρήματα για ένα διαμέρισμα ή ένα αυτοκίνητο με αυτόν τον τρόπο, μια εργασία μερικής απασχόλησης πρέπει να θεωρηθεί ως πηγή χρημάτων για καθημερινά έξοδα και δεν πρέπει να περιμένετε πολλά από αυτό.\nΤι πρέπει να κάνει ένα κορίτσι για να κερδίσει πολλά χρήματα;\nΤι να κάνετε στον ελεύθερο χρόνο σας για να κερδίσετε χρήματα;\nΠώς μπορείτε να κερδίσετε χρήματα για ένα κορίτσι στο Διαδίκτυο;\nΕίναι καλύτερα να αποφασίζετε για ένα μελλοντικό επάγγελμα στην ηλικία των 15-18. Φυσικά, σε βάθος, κάθε άτομο θέλει να κερδίσει πολλά χωρίς να είναι για να σκοτωθεί στη δουλειά.\nΚαι είναι επίσης σημαντικό η σφαίρα στην οποία εργάζεστε να είναι πραγματικά ενδιαφέρουσα για εσάς, διαφορετικά η αποδοτικότητα της εργασίας θα μειωθεί σταθερά έως ότου τελικά η θέση που καταλαμβάνετε είναι αηδιασμένη.\nΟι περιπτώσεις απόρριψης από νομισματική, αλλά όχι ιδιαίτερα ενδιαφέρουσα εργασία δεν είναι τόσο σπάνιες: ένα άτομο εξαντλείται , εκτελώντας καθημερινά τα καθήκοντά του από την κυριαρχία - απλώς και μόνο επειδή είναι απαραίτητο (για παράδειγμα , πρέπει να εξοφλήσετε ένα δάνειο για ένα διαμέρισμα που αγοράστηκε με υποθήκη, να υποστηρίξετε ένα μικρό παιδί ή γονείς με αναπηρία), και μόλις υπάρχει η ευκαιρία να εγκαταλείψει μια βαρετή δουλειά, το κάνει.\nΕυτυχώς, σήμερα ειδικοί διαφόρων τομέων αναφέρονται στην αγορά εργασίας.\nΑλλά εάν θέλετε να κερδίσετε πραγματικά πολλά και να ακολουθήσετε ενεργά μια καριέρα, επιλέξτε μια πολλά υποσχόμενη και ταχέως αναπτυσσόμενη περιοχή, για παράδειγμα:\nλογιστική και λογιστικός έλεγχος,\nτροφοδοσία (διοργάνωση και υποστήριξη εκδηλώσεων) ·\nβιομηχανικός ή τοπικός σχεδιασμός.\nΕάν έχετε μια τάση σε έναν από τους παραπάνω τομείς και επιθυμείτε να βελτιώσετε προκειμένου να κερδίσετε χρήματα, μπορείτε να κερδίσετε με ασφάλεια επαγγελματικά ύψη. Ένα ταλαντούχο και σκόπιμο κορίτσι μπορεί να γίνει ένα πολύ αμειβόμενο πρόγραμμαομίχλη και έναν περιζήτητο σχεδιαστή. Φυσικά, θα χρειαστούν αρκετά χρόνια για να επιτευχθεί μια συγκεκριμένη θέση και επιτυχία, αλλά ένα σταθερό εισόδημα είναι ήδη μια καλή αρχή για μια καριέρα.\nΕάν θέλετε να ξοδέψετε τον ελεύθερο χρόνο σας από την κύρια εργασία σας και να κάνετε μια επιπλέον συνεισφορά στον προσωπικό σας προϋπολογισμό, μπορείτε πάντα να κερδίσετε χρήματα μετατρέποντας το χόμπι σας σε πηγή εισοδήματος. Μια αποδεδειγμένη μέθοδος είναι χειροποίητη, καθώς ενδιαφέροντα χειροποίητα πράγματα (και μερικές φορές επίσης σε ένα αντίγραφο) είναι πάντα σε τάση.\nΣκεφτείτε, ίσως, στη λίστα των χόμπι σας υπάρχει:\nπλέξιμο ή πλέξιμο;\nκατασκευή εσωτερικών παιχνιδιών.\nΕίναι δύσκολο να κερδίσετε πολλά χειροτεχνία ταυτόχρονα, αλλά είναι πολύ πιθανό να προσθέσετε λίγα χρήματα στο μηνιαίο εισόδημά σας - για καλλυντικά, ταξίδια, αγορά ρούχων ή πληρωμή λογαριασμών διαμερισμάτων. Επιπλέον, δεν χρειάζεται πλέον να καταλάβετε τι να κάνετε σε ένα βροχερό βράδυ.\nΜε την έλευση του Διαδικτύου, η ζωή του μέσου ατόμου έχει αλλάξει δραματικά: τώρα ο καθένας μας μπορεί να ψωνίσει χωρίς να φύγει από το διαμέρισμά μας, να αποκτήσει εκπαίδευση παρακολουθώντας θεματικά διαδικτυακά σεμινάρια και να επικοινωνήσει δωρεάν με άτομα από διαφορετικές χώρες σε πραγματικό χρόνο χάρη στα κοινωνικά δίκτυα και σε διάφορα διαδικτυακά - αγγελιοφόροι.\nΕπιπλέον, όλοι μπορούν να επωφεληθούν από την ύπαρξη του εικονικού ιστού: είναι δύσκολο να πούμε πόσους τρόπους έχει προσφέρει ευγενικά στο Διαδίκτυο οι χρήστες για να κερδίσουν χρήματα, αλλά οι πιο δημοφιλείς από αυτούς έχουν ήδη εκτιμηθεί από εκατομμύρια ανθρώπους.\nΚάποιος αρέσει σχετικά απλές πηγές εισοδήματος - ερωτικές συζητήσεις βίντεο (όπως runetki.com), προβολή διαφημίσεων, κερδίζοντας χρήματα από κλικ.\nΚάποιος επιλέγει πιο ενοχλητικούς τύπους εργασίας στο Διαδίκτυο - συμπληρώνοντας ερωτηματολόγια, μεταφράζοντας ξένα έγγραφα, γράφοντας άρθρα και σχόλια σε φόρουμ, κερδίζοντας χρήματα από την ανταλλαγή ηλεκτρονικού χρήματος. Εάν γνωρίζετε πώς να αναπτύξετε ιστότοπους, τοποθετήστε τον σε ροή και κερδίστε χρήματα από αυτόν.\nΣυνιστάται στους ιδιοκτήτες επιχειρηματικού πνεύματος που έχουν αρκετό ελεύθερο χρόνο να ανοίξουν το δικό τους ηλεκτρονικό κατάστημα: εάν η επιχείρηση αναπτυχθεί επιτυχώς, σε λίγα μόνο χρόνια μπορείτε να κερδίσετε αρκετά σταθερό κεφάλαιο.\nΣε αντίθεση με τα καταστήματα λιανικής εκτός σύνδεσης, τα διαδικτυακά καταστήματα δεν χρειάζεται να νοικιάσουν χώρο λιανικής (και στην αρχή μπορεί να οργανωθεί μια αποθήκη στο σπίτι στο μπαλκόνι ή να παραγγείλετε προϊόντα απευθείας από προμηθευτές, αποστέλλοντάς τα αμέσως στον πελάτη) και πολυάριθμο προσωπικό.\nΜια μικρή διαδικτυακή πλατφόρμα μπορεί να εξυπηρετηθεί από ένα άτομο που συνδυάζει τις λειτουργίες ενός πωλητή, ενός υπαλλήλου τεχνικής υποστήριξης και ενός διαχειριστή επεξεργασίαςπαραγγελίες.\nΓΑΛΛΙΑ, ΕΛΛΑΔΑ, ΚΥΠΡΟΣ ΤΕΛΕΙΩΝΟΥΝ ΤΟΝ ΕΡΝΤΟΓΑΝ! ΤΡΕΜΟΥΝ ΟΙ ΡΩΣΟΙ ΜΗΝ ΚΛΕΙΣΕΙ ΤΟΝ ΒΟΣΠΟΡΟ Ο ΨΥΧΑΚΙΑΣ!\nΠροηγούμενη ανάρτηση Κοτολέτες πατάτας με γέμιση: όλα τα μυστικά της μαγειρικής\nΕπόμενη δημοσίευση Μαθήματα νέων ανθοκόμων: καλλιέργεια βιολέτας\nΜπορώ να πίνω πράσινο τσάι τη νύχτα\nΤο τσάι είναι ένα από τα ποτά που καταναλώνονται περισσότερο στον κόσμο. Παράγεται σε διάφορες εκδόσεις. Οι περισσότεροι άνθρωποι πίνουν μαύρο, ...\nΚίνδυνος αδενομύωσης κατά τη διάρκεια της εγκυμοσύνης\nΗ αδενομύωση είναι μία από τις πιο συχνές γυναικολογικές ασθένειες που διαγνώστηκαν από τη σύγχρονη ιατρική. Σύμφωνα με διάφορες πηγές, από το 2...\nΘέση του εμβρύου στη μήτρα - πότε αρχίζει το μωρό να κυλά;\nΕνώ το αγέννητο μωρό βρίσκεται σε ενδομήτρια κατάσταση, είναι συνηθισμένο να το ονομάζουμε έμβρυο. Αλλά σπάνια μια μέλλουσα μητέρα περιγράφει το...\nΤο παιδί είναι συχνά άρρωστο: αιτίες, μέθοδοι επίλυσης του προβλήματοςΕίμαι μητέρα!\nΛαϊκές θεραπείες για μώλωπες ως έκτακτη ανάγκη και απαραίτητη βοήθειαυγεία και ομορφιά\nΠώς να αποκρυπτογραφήσετε μια εξέταση αίματος για τοξοπλάσμωση;Υγεία των γυναικών\nΠοιες είναι οι αιτίες του μούδιασμα στην κοιλιά κατά τη διάρκεια της εγκυμοσύνης;Είμαι μητέρα!\nΜαγνήτες κατά του καπνίσματος: επιδράσεις στο σώμα και κανόνες χρήσηςΨυχολογία\nΜια μπάλα από νήμα - μια διασκεδαστική διακόσμηση για το σπίτιΧειροποίητο\nΠώς να αποκαταστήσετε το σμάλτο των δοντιών και να ανακτήσετε ένα όμορφο χαμόγελο;υγεία και ομορφιά


Nature's Plus Coenzyme Q10 30mg Συμπλήρωμα Διατροφής Κατάλληλο για Παραγωγή Ενέργειας & για Καρδιαγγειακές Παθήσεις 30softgels | Pharm24.gr\nNature's Plus Coenzyme Q10 30mg Συμπλήρωμα Διατροφής Κατάλληλο για Παραγωγή Ενέργειας & για Καρδιαγγειακές Παθήσεις 30softgels\nNature's Plus Coenzyme Q10 30mg Συμπλήρωμα Διατροφής Κατάλληλο για Παραγωγή Ενέργειας & για Καρδιαγγειακές Παθήσεις 30softgels ενίσχυση ανοσοποιητικού, μυοπάθειες, αντικαρκινικές ιδιότητες. ΣΥΝΕΝΖΥΜΟ Q10: Το συνένζυμο Q10 (λιποδιαλυτό) έχει... Διαβάστε περισσότερα\nενίσχυση ανοσοποιητικού, μυοπάθειες, αντικαρκινικές ιδιότητες.\nΣΥΝΕΝΖΥΜΟ Q10: Το συνένζυμο Q10 (λιποδιαλυτό) έχει αντιοξειδωτικές ιδιότητες παρόμοιες της βιταμίνης Ε, είναι δε απαραίτητο για την παραγωγή ενέργειας στα κύτταρα. Είναι ιδιαίτερα χρήσιμο για την αντιμετώπιση (προληπτικά - θεραπευτικά) καρδιαγγειακών παθήσεων, περιλαμβάνεται δε για το σκοπό αυτό στα συνταγολόγια όλων των ιαπωνικών νοσοκομείων.\nΑπό ανασκόπηση πολυάριθμων διπλών - τυφλών κλινικών μελετών και ιστορικών ασθενών συνάγεται η αποτελεσματικότητα και ασφάλεια του CoQ10 στη θεραπεία της καρδιακής ανεπάρκειας (Βioch Biophys Res. Comm, 1992, 182(1):247 - 53).\nΤα αποτελέσματα μελέτης, κατά την οποία χορηγήθηκαν 50 - 100 mg CoQ10 ημερησίως για τρεις μήνες, σαν επικουρική θεραπεία ασθενών με συμφορητική καρδιακή ανεπάρκεια, ήσαν τα εξής, ως προς το βαθμό βελτίωσης: κυάνωση 81%, οίδημα 76,9%, πνευμονική λειτουργία 78,4%, διόγκωση της ηπατικής περιοχής 49,3%, σφαγιτιδικό ανακλαστικό 81,5%, δύσπνοια 54,2%, καρδιοπαλμία 75,7%, αρρυθμία 62%, εφίδρωση 82,4%, ίλιγγος 73%, αϋπνία 60,2 %, νυκτουρία 50,7% (Clin Investig, 1993, 71 (8 suppl): S 145-9).\nΜελέτη με ασθενείς που παρουσίαζαν συμπτώματα που συνήθως προ- ηγούνται της συμφορητικής ανεπάρκειας έδειξε ότι η χορήγηση CoQ10 δίνει σημαντικά αποτελέσματα σε παραμέτρους όπως η ομαλή πίεση και το σύνδρομο κόπωσης (Clin. Invest 1993, 71 (8 suppl): S 140 - 44). Διπλά - τυφλή μελέτη, διάρκειας ενός έτους, με ασθενείς με χρόνια συμφορητική καρδιακή ανεπάρκεια έδειξε ότι η χορήγηση 2 mg/kg CoQ10 ημερησίως, σε συνδυασμό με συμβατική θεραπεία, μείωσε σημαντικά το χρόνο νοσηλείας από επιδείνωση της ασθένειας και επεισόδια επιπλοκής (Clin. Invest, 1993, 71(8 Suppl): S 134 - 46).\nΜελέτες με ασθενείς με καρδιομυοπάθεια έδειξε ότι η θεραπεία με CoQ10 αύξησε σημαντικά το χρόνο ζωής τους (Intern J Tiss React, 1990, 12 (3): 163 - 8). Σε μελέτη με ισχαιμικούς καρδιοπαθείς η χορήγηση 60 mg CoQ10 ημερησίως για δύο μήνες μείωσε τη γλοιότητα του αίματος (Intern J Clin Pharmac Ther Toxicol, 1990, 28 (3): 123 - 6). Σε κλινική μελέτη στην οποία έλαβαν μέρος υγιή άτομα και ασθενείς με υπερθυρεοειδισμό ή υποθυρεοειδισμό εξετάσθηκε η σχέση μεταξύ επιπέδου CoQ10 στον ορό αίματος και καρδιακής λειτουργίας.\nΤα αποτελέσματα έδειξαν μια έντονα αντίστροφη σχέση μεταξύ ορμονών του θυρεοειδούς και επιπέδων CoQ10. O ερευνητής (H. Suzuki) συμπεραίνει ότι το CoQ10 έχει θεραπευτική αξία στην προκαλούμενη από θυρεοτοξίκωση συμφορητική καρδιακή ανεπάρκεια (Endocr. Jpn, 1984, 31 (6): 755 - 61).\nΤα αποτελέσματα μελέτης σε κουνέλια έδειξε ότι η χορήγηση CoQ10 προστάτευσε από βιοχημικές διαταραχές τη θυρεοτοξική καρδιά (Heart Vessels, 1987, 3 (2): 84 - 90). Άλλη μελέτη με κουνέλια έδειξε ότι η χορήγηση CoQ10 μπορεί να αποτρέψει ή να εμποδίσει την καρδιομυοπάθεια από doxorubicin (αντικαρκινικό φάρμακο) (Canc Treat Rep, 1981, 65 (1 - 2): 79 - 91).\nΣύμφωνα με μελέτη, η χορήγηση CoQ10 υποστήριξε την καρδιαγγειακή αιμοδυναμική και απέτρεψε την οξείδωση λιπών από τις ελεύθερες ρίζες, κατά τη διάρκεια σηπτικού σοκ σκύλων από E. coli (Circ Stock, 1993, 39 (3): 178 - 87). Σημείωση: Oι στατίνες lovastatin, simvastatin και pravastatin μειώνουν τα επίπεδα του CoQ10 (Advan. Ther, 1998, 15: 218 - 28). Πολύ πιθανώς το ίδιο συμβαίνει με όλες τις στατίνες. Κατά συνέπεια, η χορήγηση CoQ10 μπορεί να είναι απαραίτητη στους ασθενείς που λαμβάνουν στατίνες, ώστε να αποφευχθούν κίνδυνοι για την καρδιά και συμπτώματα, όπως αυξημένη κόπωση, μυϊκοί πόνοι και κράμπες.\nΣύμφωνα με μια μελέτη, η οποία αναφέρεται ιδιαίτερα, 320 mg CoQ10 αποδείχθηκαν αποτελεσματικά για τρεις γυναίκες που παρακολουθήθηκαν για περίοδο 3 - 5 ετών (Bioch. Bioph. Res Commun, 1995, 212 (1): 172 - 77).\nΌταν σε μία ακόμη περίπτωση δόθηκαν 300 mg CoQ10 ημερησίως δεν υπήρχαν υπολείμματα όγκου τρείς μήνες μετά (Bioch Bioph Res. Commun, 1994, 199 (3): 1504 - 8).\nΜελέτη με ποντίκια στα οποία προηγουμένως είχε χορηγηθεί CoQ10 έδειξε σημαντική μείωση τόσο της θνητότητας όσο και της μείωσης του βάρους της καρδιακής κοιλίας που προκάλεσε το αντικαρκινικό αντιβιοτικό anthramycin (J. Nation Canc. Inst, 1980, 64 (1): 105 - 9). Σε μελέτη Ιαπώνων ερευνητών για τη διαπίστωση των αποτελεσμάτων του CoQ10 στην πρόληψη παρενεργειών των φαρμάκων adriamycin και daunorubicin σε ασθενείς με κακόηθες λέμφωμα, χορηγήθηκε ενδοφλεβίως CoQ10 σε ημερήσιες δοσολογίες 1 mg/kg.\nMελέτη με καρκινικά ποντίκια έδειξε ότι το CoQ10 μαζί με BCG (Bacille Calmette - Guerinin, για διέγερση του ανοσοποιητικού) βελτίωσε το βαθμό αποκατάστασης του ανοσοποιητικού συστήματος (Gann, 1978, 69 (4): 493 - 7).\nΣε άρθρο των Κ.Folkers, Α. Wolamink γίνεται ανασκόπηση πολυάριθμων μελετών και συμπεραίνεται ότι το CoQ10 είναι παράγων - κλειδί στην άριστη λειτουργία του ανοσοποιητικού συστήματος (Drugs Exp. Clin. Res, 1985, 11(8): 539 - 45). Σε κλινική μελέτη χορηγήθηκαν σε τρείς ομάδες ατόμων CoQ10 και βιταμ. Β-6, είτε μαζί, είτε ανεξάρτητα.\nΤέλος η σχέση των λεμφοκυττάρων Τ4/ Τ8 αυξήθηκε σημαντικά όταν CoQ10 και Β-6 χορηγήθηκαν είτε μαζί, είτε ανεξάρτητα (Βioch Bioph Res. Commun, 1993, 193(1): 88 - 92).\nΣε άνδρα 71 ετών με διάγνωση διαβητικής αμυοτροφίας χορηγήθηκε CoQ10. O ασθενής ανακουφίσθηκε ως προς τα συμπτώματα των ποδιών, της κόπωσης και του υπολείμματος ούρων στην ουροδόχο κύστη (Endocr J,1995, 42 (2): 141 - 5).\nΣε μελέτη με ποντίκια στα οποία χορηγήθηκε adriamycin εξετάσθηκαν τα αποτελέσματα του CoQ10 πάνω στην οξείδωση των λιπών και στο χρόνο επιβίωσης. Το CoQ10 έδωσε προστατευτικά αποτελέσματα ενάντια στην προκληθείσα από την αδριαμυσίνη υπο - οξεία τοξίκωση, με τα ποντίκια στα οποία χορηγήθηκαν 10 mg/kg CoQ10 να επιτυγχάνουν το μεγαλύτερο χρόνο επιβίωσης (Acta Med. Okayama, 1984, 38 (1): 57 - 63).\nΤα αποτελέσματα μελέτης με αρουραίους έδειξαν ότι η χορήγηση CoQ10 και L-καρνιτίνης μαζί μείωσε τις ηπατικές βλάβες προκληθείσες από υπερβαρύ οξυγόνο και χρόνια δηλητηρίαση από αλκοόλ (Drugs Exp Clin. Res, 1993, 19 (2): 65 - 68). Σε μελέτη με ασθενείς με χρόνια πάθηση πνευμόνων, οι οποίοι υπέφεραν από ανεπαρκή οξυγόνωση του αίματος, τόσο κατά την ανάπαυση, όσο και κατά τη διάρκεια ασκήσεων, χορηγήθηκαν 90 mg CoQ10 ημερησίως για 8 εβδομάδες.\nΤο αποτέλεσμα ήταν πολύ ευεργετικό για τον μυϊκό ενεργειακό μεταβολισμό (Clin. Invest, 1993 (8 suppl), 71: S162 - 66). Σύμφωνα με δύο κλινικές μελέτες η χρήση CoQ10 είναι θετική σε περιπτώσεις μυϊκών δυστροφιών και νευρογενών ατροφιών. Συγκεκριμένα, στην αγωγή των δυστροφιών του Duchenne, του Becker, της δυστροφίας "limb - girdle", της μυοτονικής δυστροφίας, της περονιαίας μυϊκής ατροφίας (Charcot-Marie-Tooth Disease) και της πάθησης του Webander (Bioch Bioph Acta, 1995, 1271 (1): 281 - 6).\nΌλες οι μέχρι τώρα μελέτες δείχνουν ότι το CoQ10 είναι πολύ ασφαλές, χωρίς τοξικότητα. Σπάνιες περιπτώσεις ήπιων γαστρεντερικών διαταραχών έχουν αναφερθεί με υψηλές ημερήσιες δοσολογίες (200 mg και άνω). Όσοι, μη εξαρτώμενοι από ινσουλίνη, διαβητικοί θέλουν να λάβουν το CoQ10 θα πρέπει να ενημερώσουν το γιατρό τους, ώστε, ενδεχομένως, να μειώσουν ανάλογα τα αντιδιαβητικά φάρμακα. Το CoQ10 ενδέχεται να μειώνει τη δράση του αντιπηκτικού φαρμάκου βαρφαρίνη.\nΤο προϊόν προστέθηκε στον κατάλογο μας στις: 2017-12-16 13:45:01. Τελευταία ενημέρωση: 2021-10-23 05:14:35